
ΝΟΜΟΣ ΥΠ’ ΑΡΙΘ. 4272 

Προσαρμογή στο εθνικό δίκαιο της Εκτελεστικής Οδη¬ 
γίας 2012/25/ΕΕ της Επιτροπής της 9ης Οκτωβρίου 
2012 για τη θέσπιση διαδικασιών ενημέρωσης σχε¬ 
τικά με την ανταλλαγή, μεταξύ των κρατών-μελών, 
ανθρώπινων οργάνων που προορίζονται για μετα¬ 
μόσχευση - Ρυθμίσεις για την Ψυχική Υγεία και την 
Ιατρικώς Υποβοηθούμενη Αναπαραγωγή και λοιπές 
διατάξεις. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

Α. ΚΕΦΑΛΑΙΟ ΠΡΩΤΟ 

Προσαρμογή στο εθνικό δίκαιο της Εκτελεστικής Οδη¬ 
γίας 2012/25/ΕΕ της Επιτροπής της 9ης Οκτωβρίου 2012 
για τη θέσπιση διαδικασιών ενημέρωσης σχετικά με 
την ανταλλαγή, μεταξύ των κρατών-μελών, ανθρώπινων 
οργάνων που προορίζονται για μεταμόσχευση. 

Άρθρο 1 

Πεδίο εφαρμογής 
(άρθρο 1 της Οδηγίας 2012/25/ΕΕ) 

Οι διατάξεις των άρθρων 1 έως 8 εφαρμόζονται στη 
διασυνοριακή ανταλλαγή ανθρώπινων οργάνων που 
προορίζονται για μεταμόσχευση εντός της Ευρωπαϊ¬ 
κής Ένωσης. 

Αρθρο 2 
Αντικείμενο 

(άρθρο 2 της Οδηγίας 2012/25/ΕΕ) 

Με τις διατάξεις των άρθρων 1 έως 8 του νόμου ρυθ¬ 
μίζονται: 

α) Διαδικασίες για τη διαβίβαση πληροφοριών σχετικά 
με το χαρακτηρισμό οργάνων και δοτών. 

β) Διαδικασίες για τη διαβίβαση των απαραίτητων 
πληροφοριών ώστε να εξασφαλίζεται η ιχνηλασιμότητα 
των οργάνων. 

γ) Διαδικασίες για την εξασφάλιση της υποβολής 
στοιχείων για σοβαρά ανεπιθύμητα συμβάντα και αντι¬ 
δράσεις. 


Άρθρο 3 
Ορισμοί 

(άρθρο 3 της Οδηγίας 2012/25/ΕΕ) 

Για τους σκοπούς των άρθρων 1 έως 8 νοούνται ως: 
α) «κράτος-μέλος προέλευσης»: το κράτος-μέλος όπου 
αφαιρείται το όργανο με σκοπό τη μεταμόσχευση. 

β) «κράτος-μέλος προορισμού»: το κράτος-μέλος στο 
οποίο αποστέλλεται το όργανο με σκοπό τη μεταμό¬ 
σχευση. 

γ) «εθνικός αριθμός ταυτοποίησης του δότη/λήπτη»: 
ο κωδικός αναγνώρισης που δίνεται σε έναν δότη ή σε 
έναν λήπτη, σύμφωνα με τα οριζόμενα στο άρθρο 20 του 
ν. 3984/2011 (άρθρο 10 παρ. 2 της Οδηγίας 2010/53/ΕΕ). 

δ) «προσδιορισμός του οργάνου»: η ανατομική περι¬ 
γραφή ενός οργάνου, η οποία περιλαμβάνει: 1. Το είδος 
του, όπως καρδιά, ήπαρ, 2. κατά περίπτωση, τη θέση 
του (αριστερά ή δεξιά) στο σώμα και 3. κατά πόσον 
πρόκειται για ολόκληρο όργανο ή μέρος οργάνου, με 
μνεία του λοβού ή του τμήματος του οργάνου. 

ε)«εξουσιοδοτημένος οργανισμός»: ο Εθνικός Οργανι¬ 
σμός Μεταμοσχεύσεων (Ε.Ο.Μ.), στον οποίο έχουν με¬ 
ταβιβαστεί καθήκοντα, σύμφωνα με το άρθρο 24 του 
ν. 3984/2011 (άρθρο 17 παρ. 1 της Οδηγίας 2010/53/ΕΕ). 

Άρθρο 4 

Κοινοί διαδικαστικοί κανόνες 
(άρθρο 4 της Οδηγίας 2012/25/ΕΕ) 

1. Οι πληροφορίες που διαβιβάζονται, σύμφωνα με τις 
διατάξεις του παρόντος μεταξύ των αρμόδιων αρχών ή 
των εξουσιοδοτημένων οργανισμών, των Οργανισμών 
Αφαίρεσης και/ή των Μονάδων Μεταμόσχευσης: 

α) Διαβιβάζονται εγγράφως είτε ηλεκτρονικά είτε 
τηλεομοιοτυπικά. 

β) Συντάσσονται σε γλώσσα που κατανοεί τόσο ο 
αποστολέας όσο και ο παραλήπτης, άλλως σε από κοι¬ 
νού συμφωνημένη γλώσσα άλλως στα αγγλικά, 
γ) Διαβιβάζονται χωρίς αδικαιολόγητη καθυστέρηση, 
δ) Καταχωρούνται και καθίστανται διαθέσιμες κατόπιν 
σχετικού αιτήματος. 

ε) Αναφέρουν την ημερομηνία και την ώρα της δια¬ 
βίβασης. 

στ) Περιλαμβάνουν τα στοιχεία επικοινωνίας του αρ¬ 
μοδίου για τη μεταβίβαση. 

ζ) Περιλαμβάνουν την ακόλουθη υπενθύμιση: 

«Περιέχονται προσωπικά δεδομένα. Πρέπει να προ¬ 
στατεύονται από μη εξουσιοδοτημένη δημοσιοποίηση 
ή πρόσβαση.» 

2. Σε περίπτωση επείγουσας ανάγκης, οι πληροφορίες 
μπορούν να ανταλλάσσονται προφορικά, ιδίως όταν 
πρόκειται για ανταλλαγές, σύμφωνα με τα άρθρα 5 
και 7 του παρόντος. Αυτή η ανταλλαγή πληροφοριών 
επιβεβαιώνεται από έγγραφη διαβίβαση, σύμφωνα με 
τα εν λόγω άρθρα. 

3. Η παραλαβή των πληροφοριών που διαβιβάζονται, 
σύμφωνα με την παρούσα Οδηγία επιβεβαιώνεται από 
τον αποστολέα, σύμφωνα με όσα ορίζονται στην πα¬ 
ράγραφο 1. 

4. Το εντεταλμένο προσωπικό του Εθνικού Οργανι¬ 
σμού Μεταμοσχεύσεων: 

α) Είναι διαθέσιμο 24 ώρες την ημέρα και επτά ημέρες 
την εβδομάδα, για καταστάσεις επείγοντος χαρακτήρα. 

β) Είναι σε θέση να λάβει και να διαβιβάσει πληρο¬ 
φορίες, σύμφωνα με τις διατάξεις του παρόντος χωρίς 
αδικαιολόγητη καθυστέρηση. 

Άρθρο 5 

Πληροφορίες σχετικά με το χαρακτηρισμό 
οργάνων και δοτών 
(άρθρο 5 της Οδηγίας 2012/25/ΕΕ) 

1. Όταν πρόκειται να ανταλλαγούν όργανα με σκοπό 
τη μεταμόσχευση μεταξύ κρατών-μελών, πριν από την 
ανταλλαγή των οργάνων, η αρμόδια αρχή ή ο εξουσιο¬ 
δοτημένος οργανισμός, του κράτους-μέλους προέλευσης, 
διαβιβάζει στις αρμόδιες αρχές ή στους εξουσιοδοτη¬ 
μένους οργανισμούς των δυνητικών κρατών-μελών προ¬ 
ορισμού τις πληροφορίες που έχουν συγκεντρωθεί για 
το χαρακτηρισμό των αφαιρούμενων οργάνων και των 
δοτών, όπως καθορίζεται στο άρθρο 16 του ν. 3984/2011. 

2. Οταν ορισμένες από τις πληροφορίες που πρόκειται 
να διαβιβαστούν σύμφωνα, με την παράγραφο 1, δεν 
είναι διαθέσιμες τη στιγμή της αρχικής διαβίβασης και 
καθίστανται διαθέσιμες αργότερα, διαβιβάζονται σε εύ¬ 
θετο χρόνο, ώστε να καταστεί εφικτή η λήψη ιατρικών 
αποφάσεων: 

α) από την αρμόδια αρχή ή τον εξουσιοδοτημένο ορ¬ 
γανισμό, του κράτους-μέλους προέλευσης, στην αρ¬ 
μόδια αρχή ή στον εξουσιοδοτημένο οργανισμό του 
κράτους-μέλους προορισμού ή 

β) απευθείας από τον Οργανισμό αφαίρεσης στη Μο¬ 
νάδα μεταμόσχευσης. 

3. Οι Οργανισμοί αφαίρεσης και οι Μονάδες μετα¬ 
μόσχευσης διαβιβάζουν, χωρίς υπαίτια καθυστέρηση, 
στον ΕΟΜ αντίγραφο των πληροφοριών, σύμφωνα με 
το παρόν άρθρο. 

Άρθρο 6 

Πληροφορίες για την εξασφάλιση της 
ιχνηλασιμότητας των οργάνων 
(άρθρο 6 της Οδηγίας 2012/25/ΕΕ) 

1. Σε περίπτωση αποστολής οργάνου με σκοπό τη 
μεταμόσχευση προς άλλο κράτος-μέλος, ο ΕΟΜ οφεί¬ 
λει να ενημερώσει την αρμόδια αρχή ή τον εξουσιο¬ 
δοτημένο οργανισμό του κράτους-μέλους προορισμού 
σχετικά με: 


α) τον προσδιορισμό του οργάνου, 
β) τον εθνικό αριθμό ταυτοποίησης του δότη, 
γ) την ημερομηνία αφαίρεσης, 
δ) την ονομασία και τα στοιχεία επικοινωνίας του 
κέντρου αφαίρεσης. 

2. Σε περίπτωση λήψης οργάνου με σκοπό τη μετα¬ 
μόσχευση από άλλο κράτος-μέλος, ο ΕΟΜ οφείλει να 
ενημερώσει την αρμόδια αρχή ή τον εξουσιοδοτημένο 
οργανισμό του κράτους-μέλους προέλευσης σχετικά με: 

α) τον εθνικό αριθμό ταυτοποίησης του λήπτη ή, αν 
το όργανο δεν μεταμοσχεύθηκε, σχετικά με την τελική 
του χρήση, 

β) την ημερομηνία μεταμόσχευσης, κατά περίπτωση, 
γ) την ονομασία και τα στοιχεία επικοινωνίας της 
μονάδας μεταμόσχευσης. 

Άρθρο 7 

Αναφορά σοβαρών ανεπιθύμητων συμβάντων 
και αντιδράσεων 

(άρθρο 7 της Οδηγίας 2012/25/ΕΕ) 

α) Όταν ο ΕΟΜ ενημερώνεται σχετικά με ένα σοβα¬ 
ρό ανεπιθύμητο συμβάν ή αντίδραση που υποπτεύεται 
ότι συνδέεται με όργανο το οποίο ελήφθη με σκοπό 
τη μεταμόσχευση από άλλο κράτος-μέλος, ενημερώνει 
αμέσως την αρμόδια αρχή ή τον εξουσιοδοτημένο ορ¬ 
γανισμό του κράτους-μέλους προέλευσης και διαβιβάζει 
χωρίς αδικαιολόγητη καθυστέρηση στην εν λόγω αρμό¬ 
δια αρχή ή εξουσιοδοτημένο οργανισμό αρχική έκθεση, 
η οποία περιλαμβάνει τις πληροφορίες που ορίζονται 
στο Παράρτημα I, στο βαθμό που αυτές οι πληροφορίες 
είναι διαθέσιμες. 

β) Ο ΕΟΜ ενημερώνει αμέσως τις αρμόδιες αρχές 
ή τους εξουσιοδοτημένους οργανισμούς κάθε οικείου 
κράτους-μέλους προορισμού και τους διαβιβάζει αρχική 
έκθεση η οποία περιλαμβάνει τις πληροφορίες που ορί¬ 
ζονται στο Παράρτημα I, κάθε φορά που ενημερώνεται 
για την ύπαρξη σοβαρού ανεπιθύμητου συμβάντος ή 
αντίδρασης που υποπτεύεται ότι συνδέεται με δότη 
του οποίου τα όργανα αποστάλθηκαν, επίσης, σε άλλα 
κράτη-μέλη. 

γ) Όταν μετά την αρχική έκθεση καθίστανται δια¬ 
θέσιμες επιπλέον πληροφορίες, διαβιβάζονται χωρίς 
αδικαιολόγητη καθυστέρηση. 

δ) Σε περίπτωση αποστολής οργάνου με σκοπό τη 
μεταμόσχευση ο ΕΟΜ διαβιβάζει, το αργότερο εντός 
3 μηνών από την αρχική έκθεση που έχει διαβιβαστεί, 
σύμφωνα με τα στοιχεία α' ή β' στις αρμόδιες αρχές ή 
τους εξουσιοδοτημένους οργανισμούς όλων των κρα¬ 
τών-μελών προορισμού κοινή τελική έκθεση που περι¬ 
έχει τις πληροφορίες που ορίζονται στο Παράρτημα II. 

Σε περίπτωση λήψης οργάνου με σκοπό τη μετα¬ 
μόσχευση ο ΕΟΜ παρέχει τις σχετικές πληροφορίες 
εγκαίρως στην αρμόδια αρχή ή στον εξουσιοδοτημένο 
οργανισμό του κράτους-μέλους προέλευσης. Η τελική 
έκθεση καταρτίζεται μετά τη συγκέντρωση των σχετι¬ 
κών πληροφοριών από όλα τα εμπλεκόμενα κράτη-μέλη. 

Άρθρο 8 

Διασύνδεση μεταξύ κρατών-μελών 
(άρθρο 8 της Οδηγίας 2012/25/ΕΕ) 

1. Ο Εθνικός Οργανισμός Μεταμοσχεύσεων κοινο¬ 
ποιεί στην Επιτροπή τα στοιχεία επικοινωνίας του ως 
αρμόδιας αρχής στον οποίο οι σχετικές πληροφορίες 

διαβιβάζονται για τους σκοπούς, των άρθρων 5 έως 

7. Τα εν λόγω στοιχεία επικοινωνίας περιλαμβάνουν 
τουλάχιστον: την ονομασία του οργανισμού, τον αριθμό 
τηλεφώνου, τη διεύθυνση ηλεκτρονικού ταχυδρομείου, 
τον αριθμό φαξ και την ταχυδρομική διεύθυνση. 

2. Με απόφαση του Υπουργού Υγείας κατανέμονται οι 
αρμοδιότητες μεταξύ του ΕΟΜ και της νέας αρμόδιας 
αρχής ή εξουσιοδοτημένου οργανισμού, ώστε οι πλη¬ 
ροφορίες που λαμβάνονται από αυτούς, σύμφωνα με 
τα άρθρα 5, 6, 7, να προωθούνται ανάλογα. 

3. Ο ΕΟΜ οφείλει να επικαιροποιεί τις πληροφορίες 
του καταλόγου όλων των αρμοδίων αρχών, σύμφωνα 
με τον κατάλογο της Επιτροπής. 

Άρθρο 8α 
Παραρτήματα 

1. ΠΑΡΑΡΤΗΜΑ I 

Αρχική έκθεση για υποψία σοβαρών ανεπιθύμητων 
συμβάντων ή αντιδράσεων 

1. Κράτος-μέλος που υποβάλλει την έκθεση. 

2. Αριθμός ταυτοποίησης της έκθεσης: αριθμός χώρας 
(Ι30)/εθνικός αριθμός. 

3. Στοιχεία επικοινωνίας του συντάκτη της έκθεσης 
(αρμόδια αρχή ή εξουσιοδοτημένος οργανισμός στο 
κράτος-μέλος που υποβάλλει την έκθεση): τηλέφωνο, 
ηλεκτρονικό ταχυδρομείο και, κατά περίπτωση, φαξ. 

4. Κέντρο/οργανισμός που συντάσσει την έκθεση. 

5. Στοιχεία επικοινωνίας του αρμόδιου συντονιστού/ 
επαφής (Μονάδα Μεταμόσχευσης /οργανισμός αφαί¬ 
ρεσης στο κράτος-μέλος που υποβάλλει την έκθεση): 
τηλέφωνο, ηλεκτρονικό ταχυδρομείο και, κατά περί¬ 
πτωση, φαξ. 

6. Ημερομηνία και ώρα υποβολής της έκθεσης (εεεε/ 
μμ/ηη/ωω/λλ). 

7. Κράτος-μέλος προέλευσης. 

8. Εθνικός αριθμός ταυτοποίησης δότη, όπως κοινο¬ 
ποιείται δυνάμει του άρθρου 6. 

9. Όλα τα κράτη-μέλη προορισμού (αν είναι γνωστά). 

10. Εθνικός(-οί) αριθμός(-οί) ταυτοποίησης λήπτη (-ών), 
όπως κοινοποιείται (-ούνται) δυνάμει του άρθρου 6. 

11. Ημερομηνία και ώρα εκδήλωσης σοβαρού ανεπι¬ 
θύμητου συμβάντος ή αντίδρασης (εεεε/μμ/ηη/ωω/λλ). 

12. Ημερομηνία και ώρα διαπίστωσης σοβαρού ανεπι¬ 
θύμητου συμβάντος ή αντίδρασης (εεεε/μμ/ηη/ωω/λλ). 

13. Περιγραφή σοβαρού ανεπιθύμητου συμβάντος ή 
αντίδρασης. 

14. Άμεσα μέτρα που ελήφθησαν/προτάθηκαν. 

2 ΠΑΡΑΡΤΗΜΑ II 

Τελική έκθεση για σοβαρά ανεπιθύμητα συμβάντα ή 
αντιδράσεις 

1. Κράτος-μέλος που υποβάλλει την έκθεση. 

2. Αριθμός ταυτοποίησης της έκθεσης: αριθμός χώρας 
(Ι30)/εθνικός αριθμός. 

3. Στοιχεία επικοινωνίας του συντάκτη της έκθεσης: 
τηλέφωνο, ηλεκτρονικό ταχυδρομείο και, κατά περί¬ 
πτωση, φαξ. 

4. Ημερομηνία και ώρα υποβολής της έκθεσης (εεεε/ 
μμ/ηη/ωω/λλ). 

5. Αριθμός(-οί) ταυτοποίησης της (των) αρχικής(-ών) 
έκθεσης(-εων) (Παράρτημα I). 

6. Περιγραφή του περιστατικού. 

7. Εμπλεκόμενα κράτη-μέλη. 

8. Αποτέλεσμα της εξέτασης και τελικά συμπεράσματα. 


9. Προληπτικές και διορθωτικές ενέργειες που ελή- 
φθησαν. 

10. Συμπέρασμα / παρακολούθηση, αν απαιτείται. 

Β. ΚΕΦΑΛΑΙΟ ΔΕΥΤΕΡΟ 
ΡΥΘΜΙΣΕΙΣ ΓΙΑ ΤΗΝ ΨΥΧΙΚΗ ΥΓΕΙΑ 

Άρθρο 9 

Ρυθμίσεις Μονάδων Ψυχικής Υγείας 

1. Στο τέλος του άρθρου 30 του ν. 4052/2012 (Α' 41) 
προστίθενται παράγραφοι 7 και 8 ως ακολούθως: 

«7. Τα Κέντρα Ψυχικής Υγείας των καταργούμενων 
νομικών προσώπων δημοσίου δικαίου, σύμφωνα με τις 
παραγράφους 2, 3, 4 και 5 του παρόντος αποτελούν 
εφεξής, αποκεντρωμένες οργανικές μονάδες των αντί¬ 
στοιχων Γενικών Νοσοκομείων υποδοχής. Οι λοιπές 
Μονάδες Ψυχικής Υγείας των καταργούμενων νομικών 
προσώπων δημοσίου δικαίου του παρόντος άρθρου, 
αποτελούν εφεξής αποκεντρωμένες μονάδες των ως 
άνω Κέντρων Ψυχικής Υγείας. 

8. Τα ως άνω Κέντρα Ψυχικής Υγείας με τις λοιπές 
Μονάδες Ψυχικής Υγείας αποτελούν διακριτό κέντρο 
κόστους στον προϋπολογισμό του νοσοκομείου υποδο¬ 
χής. Τα νοσοκομεία υποδοχής υποχρεούνται να τηρούν 
ξεχωριστό Κ.Α.Ε. στον προϋπολογισμό τους για τα ως 
άνω Κέντρα Ψυχικής Υγείας με τις λοιπές Μονάδες Ψυ¬ 
χικής Υγείας που υπάγονται σε αυτό. Κάθε αυξομείωση 
των πιστώσεων του ως άνω Κ.Α.Ε. διενεργείται κατόπιν 
έγκρισης του Υπουργού Υγείας.» 

2. Οι παράγραφοι 1 έως 5 του άρθρου 31 του ν. 
4052/2012 (Α' 41) αντικαθίστανται ως εξής: 

«1. Οι οργανικές και προσωποπαγείς θέσεις του ια¬ 
τρικού προσωπικού που υπηρετεί στα καταργούμενα 
νομικά πρόσωπα δημοσίου δικαίου μεταφέρονται στο 
νοσοκομείο υποδοχής για τη στελέχωση του Ψυχια¬ 
τρικού Τμήματος του Ψυχιατρικού Τομέα, τη στελέ¬ 
χωση του αντίστοιχου Κέντρου Ψυχικής Υγείας με τις 
λοιπές αποκεντρωμένες Μονάδες Ψυχικής Υγείας που 
υπάγονται σε αυτό, σύμφωνα με την παράγραφο 7 του 
άρθρου 30. 

2. Με απόφαση του Υπουργού Υγείας κατόπιν εισήγη¬ 
σης του διοικητή της αρμόδιας Υγειονομικής Περιφέρει¬ 
ας, οι ιατροί που υπηρετούν στα καταργούμενα νομικά 
πρόσωπα δημοσίου δικαίου κατά το χρόνο ένταξης 
μεταφέρονται στο Ψυχιατρικό Τμήμα του Ψυχιατρικού 
Τομέα του νοσοκομείου υποδοχής ή στο αντίστοιχο 
Κέντρο Ψυχικής Υγείας με τις λοιπές αποκεντρωμένες 
μονάδες ψυχικής υγείας που υπάγονται σε αυτό με την 
ίδια εργασιακή σχέση, οργανική ή προσωποπαγή θέση, 
βαθμό, ειδικότητα που κατέχουν. 

3. Με απόφαση του Υπουργού Υγείας, μετά από ει¬ 
σήγηση του διοικητή της αρμόδιας Υγειονομικής Περι¬ 
φέρειας, οι θέσεις του λοιπού προσωπικού, πλην του 
διοικητικού και τεχνικού, μεταφέρονται στο Ψυχιατρικό 
Τμήμα του Ψυχιατρικού Τομέα του νοσοκομείου υποδο¬ 
χής ή στο αντίστοιχο Κέντρο Ψυχικής Υγείας με τις λοι¬ 
πές αποκεντρωμένες μονάδες ψυχικής υγείας που υπά¬ 
γονται σε αυτό. Με όμοια απόφαση, μετά από εισήγηση 
του διοικητή της αρμόδιας Υγειονομικής Περιφέρειας, 
οι ως άνω μεταφερόμενες θέσεις, καλύπτονται από το 
προσωπικό που ήδη υπηρετεί, με την ίδια εργασιακή 
σχέση, θέση, κλάδο, βαθμό και ειδικότητα που κατείχαν 
στο καταργούμενο νομικό πρόσωπο. Για την υπηρεσιακή 

κατάσταση, όπως άδειες, αποσπάσεις, μετακινήσεις, 
πειθαρχικές διαδικασίες, λύση υπηρεσιακής σχέσης, του 
ανωτέρω προσωπικού, εφαρμόζονται μετά την κατά 
τα άνω μεταφορά του στα νοσοκομεία υποδοχής, οι 
διατάξεις που διέπουν το αντίστοιχο προσωπικό των 
φορέων αυτών. Το ίδιο προσωπικό, μετά τη μεταφορά 
του, μισθοδοτείται από τα νοσοκομεία υποδοχής και 
λαμβάνει τις αποδοχές της αντίστοιχης κατηγορίας, 
ιδίως μισθολόγιο, επιδόματα, αποζημιώσεις, του προ¬ 
σωπικού αυτών. Το παραπάνω προσωπικό εξακολουθεί 
να διέπεται από το ασφαλιστικό και συνταξιοδοτικό 
καθεστώς που είχε πριν από τη μεταφορά του στους 
φορείς υποδοχής. Το ως άνω προσωπικό εξακολουθεί 
να ασκεί τα καθήκοντά του σε υπηρεσίες ψυχικής υγείας 
και απαγορεύεται κάθε εσωτερική μετακίνησή του για 
οποιονδήποτε λόγο. 

4. Με απόφαση του Υπουργού Υγείας μετά από εισή¬ 
γηση του διοικητή της οικείας Υγειονομικής Περιφέρει¬ 
ας, το διοικητικό και τεχνικό προσωπικό που υπηρετεί 
στα καταργούμενα νομικά πρόσωπα δημοσίου δικαίου 
και κατέχει οργανικές ή προσωποπαγείς θέσεις κατά το 
χρόνο ένταξης, μεταφέρεται στο νοσοκομείο υποδοχής 
ή στο αντίστοιχο Κέντρο Ψυχικής Υγείας με τις λοιπές 
αποκεντρωμένες μονάδες ψυχικής υγείας που υπάγο¬ 
νται σε αυτό, με την ίδια εργασιακή σχέση, οργανική ή 
προσωποπαγή θέση, βαθμό, ειδικότητα που κατέχουν. 

5. Με απόφαση του Υπουργού Υγείας, μετά από ει¬ 
σήγηση του διοικητή της οικείας Υγειονομικής Περιφέ¬ 
ρειας, διενεργείται η μεταφορά οργανικών θέσεων και 
προσωπικού, καθώς και προσωποπαγών θέσεων των 
παραγράφων 2, 3 και 4. Η εισήγηση υποβάλλεται στο 
Υπουργείο Υγείας εντός προθεσμίας ενός (1) μηνός 
από τη δημοσίευση του παρόντος νόμου λαμβάνοντας 
υπόψη τις ανάγκες που υπάρχουν από έλλειψη προσω¬ 
πικού στις κατηγορίες, κλάδους και ειδικότητες στα 
νοσοκομεία, στα Κέντρα Ψυχικής Υγείας και τις λοιπές 
Μονάδες Ψυχικής Υγείας. Διαπιστωτικές πράξεις, που 
έχουν εκδοθεί κατ’ εξουσιοδότηση των παραγράφων 1, 
2, 3, 4, 5 του άρθρου 31 του ν. 4052/2012, καταργούνται 
μετά την έκδοση των ως άνω αποφάσεων μεταφοράς 
του προσωπικού.» 

3. Το δεύτερο εδάφιο της παρ. 1 του άρθρου 77 του 
ν. 3918/2011 (Α' 31) αντικαθίσταται ως εξής: 

«Εξαιρούνται οι διατάξεις περί του Κεφαλαίου Κοινω¬ 
νικής και Ανθρωπιστικής Αντίληψης του τετάρτου εδα¬ 
φίου της περίπτωσης εε' του άρθρου 3 του ν. 3580/2007 
(Α' 134) και των εδαφίων πέμπτου, έκτου, εβδόμου και 
ογδόου.» 

4. Προστίθεται τρίτο εδάφιο στην παρ. 1 του άρθρου 
77 του ν. 3918/2011 (Α' 31) ως εξής: 

«Τα εδάφια τέταρτο, πέμπτο, έκτο, έβδομο και όγδοο 
της παρούσας παραγράφου ισχύουν αναδρομικά από 
τη δημοσίευση του ν. 3580/2007 (Α' 134)». 

Άρθρο 10 

Τομεακές Επιτροπές Ψυχικής Υγείας (Τ.Ε.Ψ.Υ.) 

1. Η παρ. 6 του άρθρου 3 του ν. 2716/1999 (Α' 96) αντι¬ 
καθίσταται ως εξής: 

«6. Με απόφαση του Υπουργού Υγείας, μετά από γνώ¬ 
μη του Κε.Σ.Υ., η οποία εκδίδεται εντός αποκλειστικής 
προθεσμίας δεκαπέντε (15) ημερών από την κοινοποί¬ 
ηση της πρότασης του Υπουργού Υγείας, συγκροτού¬ 
νται εντός πέντε (5) μηνών, από τη δημοσίευση της 


απόφασης σύστασης του Τομέα, επταμελείς τομεακές 
επιτροπές. 

Σε περίπτωση παρέλευσης άπρακτης της προθεσμίας 
του προηγούμενου εδαφίου, η απόφαση εκδίδεται και 
χωρίς τη γνώμη του Κε.Σ.Υ.. Οι Τομεακές Επιτροπές 
Ψυχικής Υγείας αποτελούνται από: 

α) Συντονιστές Διευθυντές ή Επιστημονικούς Υπεύθυ¬ 
νους των Μονάδων Ψυχικής Υγείας των νοσοκομείων 
του ν.δ. 2592/1953 και του ν. 1397/1983 του Τομέα (Το.Ψ.Υ.) 
με τους νόμιμους αναπληρωτές τους ή κατά περίπτωση 
των Πανεπιστημιακών Ψυχιατρικών Νοσοκομείων.'Ενας 
τουλάχιστον είναι Επιστημονικός Διευθυντής ή Υπεύ¬ 
θυνος των Μ.Ψ.Υ. του άρθρου 5 παράγραφος 1 με το 
νόμιμο αναπληρωτή του. 

β) Ψυχιάτρους ή παιδοψυχιάτρους ή λοιπούς επαγ- 
γελματίες ψυχικής υγείας (ψυχολόγους, κοινωνικούς 
λειτουργούς, λογοθεραπευτές, εργοθεραπευτές, επι¬ 
σκέπτες υγείας, νοσηλευτές με ψυχιατρική ειδικότη- τα, 
παιδαγωγούς, εκπαιδευτικούς), οι οποίοι υπηρε- τούν 
στις Μονάδες Ψυχικής Υγείας του Τομέα Ψυχικής Υγείας 
των νοσοκομείων του ν.δ. 2592/1953 και του ν. 1397/1983 
με τους νόμιμους αναπληρωτές τους ή κατά περίπτωση 
των Πανεπιστημιακών Ψυχιατρικών Νοσοκομείων. 

γ) Ψυχιάτρους ή παιδοψυχιάτρους ή λοιπούς επαγγελ- 
ματίες ψυχικής υγείας, οι οποίοι υπηρετούν σε Μονάδες 
Ψυχικής Υγείας νομικών προσώπων ιδιωτικού δικαίου μη 
κερδοσκοπικού χαρακτήρα του άρθρου 11 του παρόντος 
νόμου, οι οποίες ανήκουν στο συγκεκριμένο Τομέα. 

δ) Ιδιώτες ψυχιάτρους ή παιδοψυχιάτρους, οι οποίοι 
είναι εγγραμμένοι στον Ιατρικό Σύλλογο και δραστη¬ 
ριοποιούνται στο συγκεκριμένο Τομέα. 

ε) Έναν (1) εκπρόσωπο ληπτών υπηρεσιών ψυχικής 
υγείας ή Συλλόγων Οικογενειών των ληπτών υπηρεσιών 
ψυχικής υγείας, ο οποίος προέρχεται από το συγκεκρι¬ 
μένο Τ ομέα.» 

2. Η παρ. 7 του άρθρου 3 του ν. 2716/1999 (Α' 96) αντι¬ 
καθίσταται ως εξής: 

«7. Ο Πρόεδρος και ένα μέλος της Τομεακής Επιτρο¬ 
πής Ψυχικής Υγείας προέρχονται από τα οριζόμενα 
μέλη στην παράγραφο 6 εδάφιο α'. Ο Αντιπρόεδρος 
και ένα άλλο μέλος της Τομεακής Επιτροπής Ψυχι¬ 
κής Υγείας προέρχονται από τα οριζόμενα μέλη στην 
παράγραφο 6 εδάφιο β' και ένας από αυτούς πρέπει 
υποχρεωτικά να είναι παιδοψυχίατρος και να προέρ¬ 
χεται από το συγκεκριμένο ή όμορο τομέα. Τα λοιπά 
μέλη προέρχονται από τα οριζόμενα στην παράγραφο 
6 εδάφια γ', δ' και ε'. Στην περίπτωση που δεν υπάρχει 
επαρκής αριθμός μελών για τη συγκρότηση των ανω¬ 
τέρω Τομεακών Επιτροπών, ο Υπουργός Υγείας ορίζει 
ως μέλη, πρόσωπα κύρους και με εμπειρία στην ψυχική 
υγεία. Ο Πρόεδρος, ο Αντιπρόεδρος και τα μέλη της 
Τομεακής Επιτροπής Ψυχικής Υγείας ανακαλούνται με 
απόφαση του Υπουργού Υγείας. 

Η θητεία των ανωτέρω Τομεακών Επιτροπών Ψυχικής 
Υγείας (Τ.Ε.Ψ.Υ.) είναι τριετής και οι θέσεις τιμητικές 
και άμισθες.» 

3. Η παρ. 8 του άρθρου 3 του ν. 2716/1999 (Α' 96) αντι¬ 
καθίσταται ως εξής: 

«8. α) Ο Πρόεδρος, ο Αντιπρόεδρος και τα μέλη των 
Τομεακών Επιτροπών Ψυχικής Υγείας (Τ.Ε.Ψ.Υ.) προ¬ 
σφέρουν τις υπηρεσίες τους παράλληλα με τα κύρια 
καθήκοντά τους. Η Τ.Ε.Ψ.Υ. συνεδριάζει στην έδρα της 
Μονάδας Ψυχικής Υγείας από την οποία προέρχεται 

ο Πρόεδρος και υποστηρίζεται γραμματειακά από δι¬ 
οικητικό υπάλληλο της Μονάδας. Στα πρακτικά των 
συνεδριάσεων αναφέρεται αναλυτικά τόσο η απόφα¬ 
ση της πλειοψηφίας όσο και η γνώμη της μειοψηφίας. 
Με απόφαση του Υπουργού Υγείας ο Πρόεδρος της 
Τ.Ε.Ψ.Υ. δύναται να αναπληρώνεται, κατά τη διάρκεια 
της τριετούς θητείας του, στα ιατρικά του καθήκοντα 
εν όλω ή εν μέρει κατ’ ανάλογη εφαρμογή της διά¬ 
ταξης της παρ. 3 του άρθρου 18 του ν. 2519/1997. Για 
τις δαπάνες κινήσεως των μετακινούμενων μελών της 
Τομεακής Επιτροπής Ψυχικής Υγείας (Τ.Ε.Ψ.Υ.) ισχύουν 
οι κείμενες διατάξεις για τη μετακίνηση με εντολή του 
Δημοσίου για εκτέλεση υπηρεσίας. Ο Πρόεδρος εκ¬ 
δίδει τις σχετικές εντολές μετακίνησης. Με απόφαση 
του Υπουργού Υγείας καλύπτονται ετησίως οι δαπάνες 
λειτουργίας των Τομεακών Επιτροπών από πόρους του 
Κεφαλαίου Κοινωνικής και Ανθρωπιστικής Αντίληψης 
του ν. 3580/2007. Το ύψος της κατά τα ανωτέρω χρημα¬ 
τοδότησης των λειτουργικών δαπανών κάθε Τομεακής 
Επιτροπής τελεί σε άμεση συνάρτηση με τον αριθμό 
των ωφελούμενων, οι οποίοι εξυπηρετούνται ετησίως 
από τις μονάδες ψυχικής υγείας του συγκεκριμένου 
Τομέα και καταβάλλεται μέσω του προϋπολογισμού του 
Νοσοκομείου από το οποίο προέρχεται ο Πρόεδρός της. 
Γ ια το σκοπό αυτόν οι εν λόγω δαπάνες θα καταχω¬ 
ρίζονται και παρακολουθούνται σε ιδιαίτερο διακριτό 
κωδικό, τόσο σε επίπεδο παρακολούθησης εκτέλεσης 
του προϋπολογισμού όσο και σε επίπεδο κοστολόγησης. 

β) Τα μέλη των Τομεακών Επιτροπών Ψυχικής Υγείας 
από τα οριζόμενα στην παράγραφο 6 εδάφια α', β' και γ' 
υποχρεούνται να απασχολούνται ετησίως τριάντα (30) 
εργάσιμες ημέρες στο έργο των Τομεακών Επιτροπών.» 

Άρθρο 11 

Τροποποίηση των διατάξεων του ν. 2716/1999 

Το τρίτο εδάφιο της παρ. 2 του ν. 2716/1999 αντικα¬ 
θίσταται ως εξής: 

«Η Ειδική Επιτροπή Ελέγχου Προστασίας των Δικαι¬ 
ωμάτων των Ατόμων με Ψυχικές Διαταραχές είναι εν- 
νεαμελής και αποτελείται από: 

α) έναν ψυχίατρο και έναν παιδοψυχίατρο, 
β) έναν κοινωνικό λειτουργό, 

γ) έναν νοσηλευτή με ειδικότητα στη νοσηλευτική 
ψυχικής υγείας ή με μεταπτυχιακό τίτλο ειδίκευσης στην 
ψυχική υγεία και εμπειρία στην ψυχική υγεία, 
δ) έναν ψυχολόγο, 
ε) δύο πτυχιούχους νομικής, 

στ) δύο εκπροσώπους των χρηστών υπηρεσιών ψυ¬ 
χικής υγείας ή των συλλόγων οικογενειών των ληπτών 
υπηρεσιών ψυχικής υγείας.». 

Άρθρο 12 

Υπαγωγή ιδιωτικών ψυχιατρικών κλινικών στις 
διατάξεις του ν. 2716/1999 

1. Οι ιδιωτικές ψυχιατρικές κλινικές του άρθρου 16 
παρ. 2 του π.δ. 247/1991 (Α' 93) και του άρθρου 6 παρ. 4 
του π.δ. 235/2000 (Α' 199) υπάγονται στις διατάξεις του 
ν. 2716/1999 (Α' 96), όπως εκάστοτε ισχύει, και αποτελούν 
Μονάδες Ψυχικής Υγείας, κατά την έννοια του άρθρου 11 
του νόμου αυτού. Οι με αριθμό 2, 3, 4, 5 παράγραφοι του 
άρθρου 11 του ν. 2716/1999 δεν ισχύουν για τις ιδιωτικές 
ψυχιατρικές κλινικές. 

2. Η παρ. 1 του άρθρου 11 του ν. 2716/1999 αντικαθί¬ 
σταται ως εξής: 


«1. Επιτρέπεται η ίδρυση και λειτουργία από φυσικά ή 
νομικά πρόσωπα ιδιωτικού δικαίου κερδοσκοπικού ή μη 
χαρακτήρα αποκλειστικά Κέντρων Ημέρας, Προστατευ- 
μένων Διαμερισμάτων, Οικοτροφείων, Ξενώνων, Ειδικών 
Κέντρων Κοινωνικής Επανένταξης και Ειδικών Μονάδων 
Αποκατάστασης και Επαγγελματικής Επανένταξης και 
ιδιωτικών ψυχιατρικών κλινικών. Από νομικά πρόσωπα 
ιδιωτικού δικαίου μη κερδοσκοπικού χαρακτήρα επι¬ 
τρέπεται η λειτουργία και Κινητών Μονάδων Ψυχικής 
Υγείας. Το αυτό φυσικό ή νομικό πρόσωπο μπορεί να 
λειτουργεί περισσότερες από μία Μ.Ψ.Υ. με ξεχωριστές 
άδειες. Οι μονάδες αυτές των φυσικών και νομικών προ¬ 
σώπων ιδιωτικού δικαίου εντάσσονται στον αντίστοιχο 
Τομέα Ψυχικής Υγείας (Το.Ψ.Υ.).» 

3. Με απόφαση του Υπουργού Υγείας, η οποία εκ- 
δίδεται εντός έξι (6) μηνών από τη δημοσίευση του 
παρόντος, καθορίζονται τα όργανα ελέγχου και οι ανα¬ 
γκαίες λεπτομέρειες για την άσκηση της εποπτείας και 
ελέγχου των ιδιωτικών ψυχιατρικών κλινικών, σύμφωνα 
με τις διατάξεις του ν. 2716/1999. 

Άρθρο 13 

Διοικητικός και οικονομικός - διαχειριστικός έλεγχος 

Μετά το άρθρο 4 του ν. 2716/1999 προστίθεται άρθρο 
4Α ως εξής: 

«Άρθρο 4Α 

Διοικητικός και οικονομικός - διαχειριστικός έλεγχος, 
παρακολούθηση της ποιότητας και έλεγχος υλοποίησης 
των υπηρεσιών. 

Ι.α. Για τις Μονάδες Ψυχικής Υγείας που έχουν συ- 
σταθεί από νοσοκομεία του ν.δ. 2592/1953 και του ν. 
1397/1983 ή που ανήκουν σε νομικά πρόσωπα δημοσίου 
δικαίου ή νομικά πρόσωπα ιδιωτικού δικαίου μη κερδο¬ 
σκοπικού χαρακτήρα που επιχορηγούνται εν όλω ή εν 
μέρει, άμεσα ή έμμεσα από το Δημόσιο, η κατά την πα¬ 
ράγραφο 5 του άρθρου 4 του παρόντος νόμου εποπτεία 
εκτείνεται σε διοικητικό και οικονομικό-διαχειριστικό 
έλεγχο, έλεγχο και παρακολούθηση της ποιότητας των 
παρεχόμενων υπηρεσιών και έλεγχο πιστοποίησης της 
υλοποίησης των δηλούμενων υπηρεσιών. 

β. Οι διενεργούμενοι, κατά την προηγούμενη παρά¬ 
γραφο, έλεγχοι περιλαμβάνουν, ιδίως: 

αα. έλεγχο νομιμότητας της ίδρυσης, διοίκησης, δια¬ 
χείρισης και εν γένει λειτουργίας της μονάδας, 
ββ. έλεγχο και έγκριση ετήσιων προϋπολογιστικών 
στοιχείων και έλεγχο αξιοπιστίας των υποβαλλόμενων 
απολογιστικών στοιχείων, 

γγ. έλεγχο επιλεξιμότητας των δαπανών που με 
οποιονδήποτε τρόπο και σε οποιοδήποτε ύψος χρημα¬ 
τοδοτούνται από δημόσιους πόρους, βάσει ορισμένου 
πλαισίου κοστολόγησης των παρεχόμενων υπηρεσιών 
και ορισμένου ανώτατου κόστους ανά ωφελούμενο, 
δδ. παρακολούθηση κοινών δεικτών και κριτηρίων δια¬ 
σφάλισης της ποιότητας των παρεχόμενων υπηρεσιών, 
εε. έλεγχο πιστοποίησης της υλοποίησης των δηλού¬ 
μενων υπηρεσιών (διασταυρώσεις). 

2.α. Στο πλαίσιο του ελέγχου των κοινωνικών παρο¬ 
χών του παρόντος νόμου και με σκοπό την αποτροπή 
της καταβολής αχρεωστήτως ποσών βάσει αναληθών 
ή ανακριβών ή εσφαλμένων στοιχείων (προληπτικός 
έλεγχος), καθώς και τη διασφάλιση της ποιότητας και 
επάρκειας των παρεχόμενων υπηρεσιών ψυχικής υγείας 

(ποιοτικός έλεγχος), οι μονάδες της παραγράφου Ι.α. 
υποχρεούνται να τηρούν και να θέτουν στη διάθεση 
των διενεργούντων κάθε είδους, κατά την παράγραφο 
1, ελέγχων, πλήρη στοιχεία με τα απαιτούμενα, κατά 
περίπτωση, παραστατικά. Στα στοιχεία αυτά περιλαμ¬ 
βάνονται, ιδίως, στοιχεία για την ίδρυση, διοίκηση και 
οικονομική διαχείριση των μονάδων, για το κάθε είδους 
απασχολούμενο προσωπικό, για τις κάθε είδους παρε¬ 
χόμενες υπηρεσίες ψυχικής υγείας, για τους ωφελού¬ 
μενους χρήστες/λήπτες των υπηρεσιών ψυχικής υγείας. 
Οι παρεχόμενες υπηρεσίες ψυχικής υγείας ανά ωφε¬ 
λούμενο χρήστη / λήπτη θα ελέγχονται και ως προς 
το υποκείμενο/ εργαζόμενο που παρέχει την υπηρεσία, 
την ειδικότητά του, τη μορφή απασχόλησής του, το 
ωράριο εργασίας του στη Μονάδα Ψυχικής Υγείας που 
ελέγχεται. 

β. Οι υπόχρεοι σε τήρηση των παραπάνω στοιχείων 
φορείς οφείλουν να υποβάλουν στη Διεύθυνση Ψυχικής 
Υγείας του Υπουργείου Υγείας, σε έντυπη και ηλεκτρο¬ 
νική μορφή και μέσω του Πληροφοριακού Συστήματος 
Παρακολούθησης Μονάδων Ψυχικής Υγείας, τα απο¬ 
λύτως αναγκαία για τη λυσιτελή διενέργεια των κατά 
το παρόν άρθρο ελέγχων. Οι έλεγχοι διενεργούνται 
και επιτόπια. 

γ. Εφόσον κατά τη διενέργεια του έλεγχου διαπιστω¬ 
θεί η μη τήρηση ή η πλημμελής τήρηση από τις υπό¬ 
χρεες μονάδες των υποχρεώσεων που απορρέουν από 
το άρθρο 4 και από το παρόν, είναι δυνατή η αναστολή 
κάθε είδους χρηματικής καταβολής από δημόσιους ή 
κοινοτικούς πόρους προς αυτές για τις παρεχόμενες 
υπηρεσίες ψυχικής υγείας, καθώς και η επιβολή προ¬ 
στίμων ή άλλων διοικητικών κυρώσεων. 

3. Με απόφαση του Υπουργού Υγείας ρυθμίζεται ειδι¬ 
κότερα, ο τρόπος άσκησης των ελέγχων της παραγρά¬ 
φου 1 του παρόντος, κάθε απαραίτητο οργανωτικό και 
τεχνικό μέτρο, καθώς και οι επιβαλλόμενες κυρώσεις. 

4. Στο πεδίο εφαρμογής των διατάξεων του παρόντος 
άρθρου δεν υπάγονται οι Μονάδες Ψυχικής Υγείας που 
εποπτεύονται από το Υπουργείο Εθνικής Άμυνας και το 
Υπουργείο Παιδείας και Θρησκευμάτων.» 

Γ. ΚΕΦΑΛΑΙΟ ΤΡΙΤΟ 

ΡΥΘΜΙΣΕΙΣ ΓΙΑ ΤΗΝ ΙΑΤΡΙΚΟΣ ΥΠΟΒΟΗΘΟΥΜΕΝΗ 
ΑΝΑΠΑΡΑΓΩΓΗ (Ι.Υ.Α.) 

Άρθρο 14 

Διάρκεια κρυοσυντηρησης 

Η παρ. 3 του άρθρου 7 του ν. 3305/2005 αντικαθίστα¬ 
ται ως εξής: 

«3. Η διάρκεια της κρυοσυντήρησης καθορίζεται ως 
εξής: 

α. Σπέρμα και ορχικός ιστός: αν το σπέρμα έχει κα¬ 
τατεθεί από τρίτο δότη, μέχρι δέκα (10) έτη, ενώ αν 
το σπέρμα ή ο ορχικός ιστός έχει κατατεθεί μόνο για 
μελλοντική προσωπική χρήση στο πλαίσιο εφαρμογής 
μεθόδων Ι.Υ.Α., μέχρι πέντε (5) έτη. 

β. Ωάρια και ωοθηκικός ιστός: πέντε (5) έτη. 

γ. Ζυγώτες και γονιμοποιημένα ωάρια: πέντε (5) έτη. 

Στις ανωτέρω περιπτώσεις η διάρκεια της κρυοσυ¬ 
ντήρησης μπορεί να παραταθεί με έγγραφη αίτηση 
των δικαιουμένων- σύμφωνα με την παράγραφο 6 του 
παρόντος άρθρου- προσώπων για άλλα πέντε (5) έτη. 
Αν δεν υπάρχει επικοινωνία ή δεν ανευρίσκονται τα 


δικαιούμενα πρόσωπα, εφαρμόζονται ως προς την τύχη 
του γεννητικού υλικού, των ζυγωτών και των γονιμοποι- 
ημένων ωαρίων, οι ρυθμίσεις που προβλέπονται στην 
παράγραφο 7 του ίδιου άρθρου.» 

Αρθρο 15 

Διάθεση γονιμοποιημένων ωαρίων και γαμετών 

1. Το εδάφιο β' της παρ. 2 του άρθρου 8 του ν. 3305/2005 
αντικαθίσταται ως εξής: 

«Σε περίπτωση διάθεσης γονιμοποιημένων ωαρίων, 
όταν οι δότριες είναι έγγαμες ή συζούν σε ελεύθερη 
ένωση απαιτείται και η έγγραφη συναίνεση του συζύγου 
ή συντρόφου.» 

2. Η περίπτωση α' της παρ. 5 του άρθρου 8 του 
ν. 3305/2005 αντικαθίσταται ως εξής: 

« α. οι ιατρικές, εργαστηριακές, φαρμακευτικές και 
νοσηλευτικές δαπάνες πριν, κατά και μετά τη λήψη 
των γαμετών,». 

3. Η περίπτωση γ' της παρ. 5 του άρθρου 8 του 
ν. 3305/2005 αντικαθίσταται ως εξής: 

«γ. κάθε θετική ζημία του δότη εξαιτίας αποχής από 
την εργασία του, καθώς και οι αμοιβές για εξαρτημένη 
εργασία που ο υποψήφιος δότης στερήθηκε εξαιτίας 
της απουσίας του για την προετοιμασία και πραγματο¬ 
ποίηση της λήψης των γαμετών, καθώς και αποζημίωση 
για τη βιολογική καταπόνησή του. Το ύψος των καλυ¬ 
πτόμενων δαπανών και της αποζημιώσεως καθορίζεται 
με απόφαση της Αρχής.» 

4. Στο τέλος της παρ. 5 του άρθρου 8 του ν. 3305/2005 
προστίθενται τα ακόλουθα εδάφια: 

«Η καταβολή των παραπάνω δαπανών, στις οποίες 
περιλαμβάνονται και οι φαρμακευτικές, καθώς και των 
αποζημιώσεων γίνεται από τους λήπτες προς τους 
ιατρούς ή τους νόμιμους εκπροσώπους της Μονάδας 
Ι.Υ.Α. και εν συνεχεία δίδονται από αυτούς στους δό¬ 
τες, που αποτελούν και τους τελικούς αποδέκτες, επί 
τη βάσει αντίστοιχων αποδείξεων (παραστατικών), που 
εκδίδονται από τους ιατρούς ή νόμιμους εκπροσώπους, 
χωρίς οποιαδήποτε δική τους φορολογική υποχρέωση. 
Οι ως άνω αποδείξεις (παραστατικά) παραμένουν υπο¬ 
χρεωτικά στο αρχείο των ιατρών ή των Μονάδων Ι.Υ.Α. 
και γνωστοποιούνται μόνο στις αρμόδιες φορολογικές 
και ελεγκτικές αρχές και στους ανακριτικούς υπαλλή¬ 
λους, εφόσον ενεργείται ένορκη διοικητική εξέταση ή 
προκαταρκτική εξέταση ή αστυνομική προανάκριση ή 
προανάκριση ή κύρια ανάκριση.» 

Άρθρο 16 

Ειδικοί περιορισμοί 

Μετά την παρ. 5 του άρθρου 9 του ν. 3305/2005 προ¬ 
στίθεται παράγραφος 6 ως εξής: 

«6. Η Αρχή Ι.Υ.Α. υποχρεούται να καθορίζει με αποφά¬ 
σεις της τον επιτρεπόμενο αριθμό διάθεσης γαμετών 
από τον ίδιο δότη ή δότρια και τις αντίστοιχες χρονικές 
περιόδους. Κατά την επιλογή των δοτών ή δοτριών οι 
ιατροί ή οι νόμιμοι εκπρόσωποι των Μονάδων Ι.Υ.Α. εί¬ 
ναι υποχρεωμένοι να απευθύνονται στο εθνικό αρχείο 
δοτών και ληπτών του άρθρου 20 παράγραφος 2γ του 
παρόντος νόμου, προκειμένου να ελέγχουν ενδεχόμενη 
υπέρβαση του αριθμού των γαμετών που προσφέρονται 
προς διάθεση, όπως αυτός καθορίζεται με τις σχετικές 
αποφάσεις της Αρχής Ι.Υ.Α..» 

Άρθρο 17 

Διαμονή 

Το άρθρο όγδοο του ν. 3089/2002 αντικαθίσταται ως 
εξής: 

«Τα άρθρα 1458 και 1464 του Αστικού Κώδικα εφαρ¬ 
μόζονται μόνο στην περίπτωση που η αιτούσα ή εκείνη 
που θα κυοφορήσει το τέκνο έχει την κατοικία της ή 
την προσωρινή διαμονή της στην Ελλάδα.» 

Άρθρο 18 

Μονάδες Ιατρικώς Υποβοηθούμενης Αναπαραγωγής 

1. Το εδάφιο γ' της παρ. 1 του άρθρου 16 του 
ν. 3305/2005 αντικαθίσταται ως εξής: 

«Με απόφαση της Αρχής Ι.Υ.Α. καθορίζονται οι όροι 
της διασύνδεσης αυτής.» 

2. Το εδάφιο α' της παρ. 2 του άρθρου 16 του 
ν. 3305/2005 αντικαθίσταται ως εξής: 

«Οι Μονάδες Ι.Υ.Α. ιδρύονται και λειτουργούν με άδεια 
της Αρχής Ι.Υ.Α., η οποία ελέγχει αν πληρούνται οι νό¬ 
μιμες προϋποθέσεις.» 

3. Το τελευταίο εδάφιο της παρ. 4 του άρθρου 16 του 
ν. 3305/2005 αντικαθίσταται ως εξής: 

«Με προεδικό διάταγμα, μετά από εισήγηση της Ι.Υ.Α. 
καθορίζονται οι όροι και οι προϋποθέσεις, που πρέπει 
να συντρέχουν για τη χορήγηση της άδειας ίδρυσης και 
λειτουργίας Ι.Υ.Α., η διαδικασία χορήγησης και ανάκλη¬ 
σής της, καθώς και κάθε άλλη σχετική λεπτομέρεια.» 

4. Η παρ. 5 του άρθρου 16 του ν. 3305/2005 αντικαθί¬ 
σταται ως εξής: 

«5. Η άδεια λειτουργίας της Μονάδας Ι.Υ.Α. ανακαλείται 
με απόφαση της Αρχής Ι.Υ.Α. προσωρινά έως έξι μήνες, 
αν διαπιστωθεί από την Αρχή ότι έπαψαν να υπάρχουν 
οι απαιτούμενες, για τη χορήγησή της, προϋποθέσεις 
και οριστικά αν αυτό επαναληφθεί και διαπιστωθεί κατά 
τον επόμενο έλεγχο.» 

Άρθρο 19 

Τράπεζες Κρυοσυντήρησης 

1. Η παρ. 1 του άρθρου 17 του ν. 3305/2005 αντικαθί¬ 
σταται ως εξής: 

«1. Οι Τράπεζες Κρυοσυντήρησης συντηρούν και δια¬ 
θέτουν ανθρώπινους γαμέτες, ωοθηκικό και ορχικό ιστό, 
ζυγώτες και γονιμοποιημένα ωάρια, τα οποία προορί¬ 
ζονται να χρησιμοποιηθούν για ερευνητικούς σκοπούς 
ή στο πλαίσιο της Ι.Υ.Α..» 

2. Το εδάφιο α' της παρ. 3 του άρθρου 17 του 
ν. 3305/2005 αντικαθίσταται ως εξής: 

«Οι Τράπεζες Κρυοσυντήρησης ιδρύονται με άδεια της 
Αρχής Ι.Υ.Α., η οποία ελέγχει αν πληρούνται οι νόμιμες 
προϋποθέσεις.» 

3. Το τελευταίο εδάφιο της παρ. 5 του άρθρου 17 του 
ν. 3305/2005 αντικαθίσταται ως εξής: 

«Με υπουργική απόφαση με εισήγηση της Αρχής Ι.Υ.Α. 
καθορίζονται οι όροι και οι προϋποθέσεις, που πρέπει 
να συντρέχουν για τη χορήγηση άδειας και λειτουργίας 
Τράπεζας Κρυοσυντήρησης, η διαδικασία χορήγησης 
και ανάκλησής της, καθώς και κάθε άλλη σχετική λε¬ 
πτομέρεια.» 

4. Η παρ. 6 του άρθρου 17 του ν. 3305/2005 αντικαθί¬ 
σταται ως εξής: 

«6. Η άδεια λειτουργίας της Τράπεζας Κρυοσυντήρη¬ 
σης ανακαλείται με απόφαση της Αρχής Ι.Υ.Α. προσω¬ 
ρινά έως έξι μήνες, αν διαπιστωθεί από την Αρχή ότι 


έπαψαν να υπάρχουν οι απαιτούμενες, για τη χορήγησή 
της προϋποθέσεις, και οριστικά, αν αυτό επαναληφθεί 
και διαπιστωθεί κατά τον επόμενο έλεγχο.» 

Άρθρο 20 
Ποινικές κυρώσεις 

Η παρ. 2 του άρθρου 26 του ν. 3305/2005 αντικαθί¬ 
σταται ως εξής: 

«2. Όποιος κατά παράβαση του άρθρου 8 πωλεί ή 
αγοράζει ή προσφέρει προς πώληση ή αγορά γενετικό 
υλικό ή γονιμοποιημένα ωάρια ή υλικό προερχόμενο 
από γονιμοποιημένα ωάρια ή μεσολαβεί στην πώληση ή 
αγορά των ανωτέρω ή αποκρύπτει ή παραποιεί στοιχεία 
του ιατρικού φακέλου με σκοπό την πώληση γενετικού 
υλικού ή γονιμοποιημένων ωαρίων, τιμωρείται με ποινή 
φυλάκισης τουλάχιστον δύο (2) ετών. Αν όμως ο υπαί¬ 
τιος διαπράττει τις ως άνω πράξεις κατ’ επάγγελμα ή 
κατά συνήθεια, τιμωρείται με ποινή κάθειρξης μέχρι 
δέκα (10) ετών.» 

Άρθρο 21 

Μεταβατικές διατάξεις 

1. Η παρ. 3 του άρθρου 25 «Γραμματεία της Αρχής» του 
ν. 3305/2005 (Α' 17) αντικαθίσταται ως εξής: 

«3. Η πλήρωση των θέσεων του προσωπικού της Γραμ- 
ματείας, καθώς και η υπηρεσιακή κατάσταση του προ¬ 
σωπικού της, γίνονται σύμφωνα με τα οριζόμενα στο 
άρθρο 4 παράγραφοι 1, 2, 3, 5 και 6 του ν. 3051/2002, 
όπως τροποποιείται και ισχύει κάθε φορά. Για το σκοπό 
αυτόν συνιστώνται υπηρεσιακό, καθώς και πειθαρχικό 
συμβούλιο, όπως ορίζεται στο άρθρο 4 παράγραφος 3 
του ίδιου νόμου. 

Κατά την πρώτη εφαρμογή, η πλήρωση των θέσεων 
των προϊσταμένων, καθώς και του προσωπικού των υπη¬ 
ρεσιακών μονάδων της Γραμματείας, δύναται να γίνει 
και με απόσπαση ή με μετάταξη υπαλλήλων οι οποίοι 
κατέχουν βαθμό Β' ή Γ' του Δημοσίου ή Ν.Π.Δ.Δ., με 
τη συναίνεση των μετατασσόμενων ή αποσπώμενων 
υπαλλήλων. 

Με αποφάσεις των Υπουργών Υγείας και Διοικητικής 
Μεταρρύθμισης και Ηλεκτρονικής Διακυβέρνησης δύνα- 
ται να αποσπώνται οι προϊστάμενοι και το προσωπικό 
που στελεχώνει τη Γ ραμματεία, κατά παρέκκλιση των 
κείμενων διατάξεων και χωρίς να απαιτείται γνώμη των 
οικείων υπηρεσιακών συμβουλίων, για την κάλυψη των 
αναγκών της Εθνικής Αρχής Ιατρικώς Υποβοηθούμενης 
Αναπαραγωγής, από τα νοσοκομεία του Ε.Σ.Υ. και τους 
εποπτευόμενους φορείς του Υπουργείου Υγείας, για 
χρονικό διάστημα έως τρία έτη. 

Διορισμός σύμφωνα με την παράγραφο 2 του πα¬ 
ρόντος άρθρου γίνεται μόνο στις θέσεις που δεν θα 
πληρωθούν με απόσπαση ή μετάταξη, μετά από δημόσια 
προκήρυξη. Τον προϊστάμενο της Γραμματείας επιλέ¬ 
γει η Αρχή κατά παρέκκλιση κάθε άλλης διάταξης. Οι 
αμοιβές των αποσπασμένων υπαλλήλων καλύπτονται 
από τον φορέα της οργανικής τους θέσης. 

Ο χρόνος της προηγούμενης υπηρεσίας των απο¬ 
σπασμένων ή μετατασσόμενων από Ν.Π.Δ.Δ. ή Ν.Π.Ι.Δ. 
λογίζεται ως χρόνος πραγματικής δημόσιας υπηρεσίας 
για κάθε συνέπεια.» 

2. Οι υπάρχουσες Μονάδες Ι.Υ.Α και οι Τράπεζες Κρυ¬ 
οσυντήρησης εξακολουθούν να λειτουργούν με την πα¬ 
ρούσα σύνθεσή τους μέχρι να εκδοθεί η κατά τα άρθρα 

16 παράγραφος 2 και 17 παράγραφος 3 του ν. 3305/2005, 
όπως αντικαταστάθηκαν με τις διατάξεις του παρόντος 
νόμου, άδεια λειτουργίας τους. 

Δ. ΚΕΦΑΛΑΙΟ ΤΕΤΑΡΤΟ 
ΡΥΘΜΙΣΕΙΣ ΕΠΑΓΓΕΛΜΑΤΩΝ ΥΓΕΙΑΣ 

Άρθρο 22 

Ειδικότητα Στοματικής και Γναθοπροσωπικής 
Χειρουργικής 

1. Στην παρ. β.1 του άρθρου 29 του ν. 3209/2003 (Α' 
304) προστίθεται τρίτο εδάφιο ως εξής: 

«β.1. Οι κατέχοντες τον τίτλο της ειδικότητας της Γνα- 
θοχειρουργικής, σύμφωνα με τα προεδρικά διατάγματα 
200/1988 και 577/1989 που μετονομάσθηκαν σε Στομα¬ 
τικούς και Γναθοπροσωπικούς Χειρουργούς, διατηρούν 
τον τίτλο τους, έχουν δε τα δικαιώματα που απορρέουν 
από την ειδικότητα της Στοματικής και Γναθοπροσωπι- 
κής Χειρουργικής, όπως ορίζεται στον παρόντα νόμο.» 

2. Η παρ. β.2 του άρθρου 29 του ν. 3209/2003 (Α' 304) 
αντικαθίσταται ως εξής: 

«β.2. Η Στοματική και Γναθοπροσωπική Χειρουργική 
καθορίζεται ως ιατρική ειδικότητα που απαιτεί τις γνώ¬ 
σεις της ιατρικής και της οδοντιατρικής επιστήμης.» 

3. Η παράγραφος β.3. του άρθρου 29 του ν. 3209/2003 
(Α' 304) αντικαθίσταται ως εξής: 

«β.3. Η Στοματική και Γναθοπροσωπική Χειρουργική 
περιλαμβάνει την απόκτηση γνώσεων και δεξιοτήτων, 
ώστε ο ειδικευόμενος Στοματικός και Γναθοπροσωπι- 
κός Χειρουργός να είναι σε θέση να διαγιγνώσκει και 
να αντιμετωπίζει τις συνήθεις, αλλά και σπανιότερες 
παθολογικές καταστάσεις που αφορούν στη στοματική 
κοιλότητα, τις γνάθους και το πρόσωπο, καθώς και τις 
επεκτάσεις τους στην κεφαλή και τον τράχηλο. 

Η εκπαίδευση αρχίζει μετά τη λήψη των δύο πτυχί¬ 
ων Ιατρικής και Οδοντιατρικής, ασχέτως της σειράς 
απόκτησής τους και διαρκεί πέντε (5) χρόνια, τα οποία 
κατανέμονται ως εξής: 

Α' περίοδος: δώδεκα (12) μήνες Γ ενική Χειρουργική 

Β' περίοδος: σαράντα οκτώ (48) μήνες Χειρουργική 
Στόματος, Γνάθων, και Προσώπου. 

Οι ιατροί που ειδικεύονται κατά τη δημοσίευση του 
παρόντος, θα ολοκληρώσουν την ειδίκευσή τους σύμ¬ 
φωνα με τις διατάξεις που ίσχυαν κατά την τοποθέτησή 
τους, εκτός εάν επιθυμούν να υπαχθούν στις διατάξεις 
του παρόντος νόμου, οπότε εντός τριμήνου από τη 
δημοσίευσή του υποχρεούνται να υποβάλουν σχετική 
αίτηση στο Υπουργείο Υγείας.» 

4. Η παράγραφος β.4. του άρθρου 29 του ν. 3209/2003 
(Α'304) αντικαθίστανται ως εξής: 

«β.4. Οι Στοματικοί και Γναθοπροσωπικοί Χειρουργοί 
δύνανται, εάν το επιθυμούν, να είναι μέλη και στους δύο 
τοπικούς Συλλόγους, ήτοι στον Ιατρικό και τον Οδο¬ 
ντιατρικό Σύλλογο στην περιφέρεια όπου έχουν την 
επαγγελματική τους εγκατάσταση.» 

5. Η εισαγωγή στην ειδικότητα της Στοματικής και 
Γναθοπροσωπικής Χειρουργικής πραγματοποιείται 
σύμφωνα με τους νόμους και τα διατάγματα που διέ- 
πουν τις ιατρικές ειδικότητες. Το π.δ. 390/1991 (Α' 140) 
καταργείται. 


Άρθρο 23 

Ρυθμίσεις Πανελληνίου Συλλόγου 
Φυσικοθεραπευτών (Π.Σ.Φ.) 

1. Στο τέλος του άρθρου 19 του ν. 3599/2007 (Α' 176) 
προστίθεται εδάφιο ως εξής: 

«Για την πλήρωση των θέσεων του προηγούμενου άρ¬ 
θρου ο Σύλλογος δύναται να προσλαμβάνει προσωπικό 
με σχέση εργασίας ιδιωτικού δικαίου αορίστου χρόνου.» 

2. Στο τέλος της παρ. 2 του άρθρου 4 του ν. 3599/2007 
(Α' 176) προστίθεται εδάφιο ως εξής: 

«Για τα μέλη πολύτεκνων οικογενειών, όπως επίσης 
και για τους ανέργους, η ετήσια εισφορά ορίζεται στο 
ποσό των τριάντα (30) ευρώ.» 

3. Η θέση προϊσταμένου των Τμημάτων Παράίατρικού 
Προσωπικού των δημόσιων νοσηλευτικών ιδρυμάτων 
της χώρας δύναται να καταλαμβάνεται από όλους τους 
υπαλλήλους των κατηγοριών ΠΕ, ΤΕ των εν λόγω Τμη¬ 
μάτων κατόπιν συγκριτικής μεταξύ τους αξιολόγησης 
κατά τα οριζόμενα στο ν. 3528/2007. 

Άρθρο 24 

Ρυθμίσεις Πανελληνίου Συλλόγου Επισκεπτών/τριών 
Υγείας (Π.Σ.Ε.Υ.) 

1. Η παρ. 3 του άρθρου 40 του ν. 4058/2012 «Παρο¬ 
χή υπηρεσιών ασφαλείας από ένοπλους φρουρούς σε 
εμπορικά πλοία και άλλες διατάξεις» αντικαθίσταται 
ως ακολούθως: 

«3. Τα μέλη του Π.Σ.Ε.Υ. διακρίνονται σε τακτικά και 
επίτιμα. 

Τακτικά μέλη του Π.Σ.Ε.Υ. είναι όλοι οι πτυχιούχοι 
Επισκέπτες Υγείας που είναι απόφοιτοι: 

α)Τμημάτων Επισκεπτών/τριών Υγείας Τ.Ε.Ι., β) Ανω- 
τέρας Σχολής Επισκεπτριών Αδερφών και Νοσοκόμων 
(ΑΣΕΑΝ), γ) Ανωτέρας Σχολής Αδερφών Νοσοκόμων και 
Επισκεπτριών του ΠΙΚΠΑ, δ) Ανωτέρας Σχολής Αδερφών 
Νοσοκόμων και Επισκεπτριών του Ελληνικού Ερυθρού 
Σταυρού, ε) των Σχολών/Τμημάτων της αλλοδαπής των 
οποίων τα πτυχία έχουν αναγνωριστεί ως ισότιμα με 
τα πτυχία επισκέπτη υγείας της ημεδαπής, από τις 
αρμόδιες υπηρεσίες Δημόσιας Υγείας με κατεύθυνση 
Κοινωνικής Υγείας. 

Όλοι οι υπό στοιχεία α', β', γ', δ', ε' και στ' Επισκέπτες 
Υγείας δικαιούνται να εγγραφούν στον Π.Σ.Ε.Υ.. 

Επισκέπτες/τριες Υγείας που δικαιούνται σύμφωνα 
με τις διατάξεις της Ευρωπαϊκής Ένωσης να ασκούν το 
επάγγελμα του Επισκέπτη/τριας Υγείας στην Ελλάδα, 
υποχρεούνται να γίνουν μέλη του Π.Σ.Ε.Υ., με τα ίδια 
δικαιώματα και υποχρεώσεις. 

Επίτιμα μέλη του Π.Σ.Ε.Υ. γίνονται πρόσωπα που 
έχουν συμβάλει στην ανάπτυξη και προαγωγή της 
φροντίδας υγείας ή του επαγγέλματος του Επισκέπτη 
Υγείας, καθώς και Επισκέπτες Υγείας που έχουν συντα- 
ξιοδοτηθεί. Τα επίτιμα μέλη ορίζονται με απόφαση του 
Διοικητικού Συμβουλίου (Δ.Σ.), που επικυρώνεται από 
τη Γενική Συνέλευση των Μελών. Τα επίτιμα μέλη δεν 
έχουν το δικαίωμα του εκλέγειν και του εκλέγεσθαι.» 

2. Στο άρθρο 40 του ν. 4058/2012 «Παροχή υπηρεσι¬ 
ών ασφαλείας από ένοπλους φρουρούς σε εμπορικά 
πλοία και άλλες διατάξεις» προστίθενται παράγραφοι 
ως ακολούθως: 

«7. α) Μέχρι την ανάδειξη των οργάνων διοίκησης 
του Π.Σ.Ε.Υ., σύμφωνα με τις διατάξεις του παρόντος 
άρθρου, ορίζεται με απόφαση του Υπουργού Υγείας, 

μετά από πρόταση του μη κερδοσκοπικού επαγγελ¬ 
ματικού και επιστημονικού συλλόγου με την επωνυμία 
«Πανελλήνιος Σύλλογος Επισκεπτών Υγείας», εννεαμε- 
λής Προσωρινή Διοικούσα Επιτροπή του Π.Σ.Ε.Υ.. 

β) Η Προσωρινή Διοικούσα Επιτροπή έχει τις εξής 
αρμοδιότητες έως ότου αναδειχθεί το πρώτο Δ.Σ. του 
Π.Σ.Ε.Υ.: 

αα) Την ενημέρωση των Επισκεπτών Υγείας της χώ¬ 
ρας. 

ββ) Την καταγραφή και εγγραφή των Επισκεπτών 
Υγείας στον Π.Σ.Ε.Υ.. 

γγ) Τη σύγκληση της Γενικής Συνέλευσης με σκοπό 
τη διενέργεια εκλογών για την ανάδειξη Διοικητικού 
Συμβουλίου, Εξελεγκτικής Επιτροπής του Π.Σ.Ε.Υ. και 
του Πειθαρχικού Συμβουλίου. 

γ) Μετά την ανάδειξη του πρώτου Δ.Σ. του Συλλόγου, 
η Προσωρινή Διοικούσα Επιτροπή παύει να υφίσταται. 

δ) Τα μέλη της Προσωρινής Διοικούσας Επιτροπής, 
εφόσον είναι υπάλληλοι του δημοσίου τομέα, δικαιού¬ 
νται τις προβλεπόμενες από την κείμενη νομοθεσία 
άδειες από την υπηρεσία τους. Κατά το χρόνο αυτόν 
διατηρούν όλα τα δικαιώματα που απορρέουν από την 
υπαλληλική τους ιδιότητα. 

ε) Τα έξοδα μετακίνησης, διαμονής και διατροφής 
των μελών της Προσωρινής Διοικούσας Επιτροπής κα¬ 
ταβάλλονται από τον Π.Σ.Ε.Υ. με την προσκόμιση των 
νόμιμων παραστατικών. 

στ) Η Προσωρινή Διοικούσα Επιτροπή μετά την ανά¬ 
δειξη των μελών του Διοικητικού Συμβουλίου παραδίδει 
σε αυτό το μητρώο και τα έσοδα του Π.Σ.Ε.Υ.. 

ζ)Έδρα της Προσωρινής Διοικούσας Επιτροπής ορί¬ 
ζεται η Αθήνα. 

8. Στη Διοίκηση του Π.Σ.Ε.Υ. συνιστώνται, κατά κλάδο, 
οι οργανικές θέσεις που αναφέρονται κατωτέρω: 
αα) Κλάδος ΠΕ Διοικητικός - Οικονομικός, μία (1) θέση 
ββ) Κλάδος ΤΕ Διοικητικός - Λογιστικός, μία (1) θέση 
γγ) Κλάδος ΤΕ Επισκεπτών Υγείας, δύο (2) θέσεις. 

Τα προσόντα διορισμού του προσωπικού στις ανωτέ¬ 
ρω θέσεις ορίζονται στις διατάξεις του π.δ. 50/2001 (Α' 
39) «Καθορισμός προσόντων διορισμού σε θέσεις φορέ¬ 
ων του δημοσίου τομέα» όπως αυτό ισχύει κάθε φορά. 

Οι αποδοχές, αποζημιώσεις και έξοδα των υπαλλήλων 
του Π.Σ.Ε.Υ. καλύπτονται από τους ίδιους πόρους του 
Συλλόγου και σε καμία περίπτωση δεν βαρύνεται ο 
Κρατικός Προϋπολογισμός.» 

3. Η παράγραφος 7 του ίδιου άρθρου αναριθμείται σε 
9 και αντικαθίσταται ως ακολούθως: 

«9. Με απόφαση του Υπουργού Υγείας, κατόπιν προ- 
τάσεως του μη κερδοσκοπικού επαγγελματικού και επι¬ 
στημονικού συλλόγου με την επωνυμία «Πανελλήνιος 
Σύλλογος Επισκεπτών Υγείας», ρυθμίζονται οι ειδικότε¬ 
ροι κανόνες οργάνωσης και λειτουργίας του Π.Σ.Ε.Υ., οι 
ειδικότεροι σκοποί του Συλλόγου, καθώς και περαιτέρω 
σκοποί αυτού, ο τρόπος εγγραφής των μελών του και 
η καταβαλλόμενη από τα μέλη εισφορά, οι πόροι του 
Συλλόγου, τα όργανα διοίκησής του, η θητεία των ορ¬ 
γάνων και οι αρμοδιότητές τους, ο τρόπος εκλογής των 
μελών σε αυτά, η σύσταση πειθαρχικού συμβουλίου, 
τα πειθαρχικά παραπτώματα και οι πειθαρχικές ποινές 
που αυτό θα επιβάλει, πρόσθετα προσόντα διορισμού 
που θα απαιτούνται για κάθε θέση προσωπικού και οι 
αρμοδιότητες αυτού, καθώς και κάθε άλλο σχετικό θέμα 
που αφορά την ίδρυση και τη λειτουργία του Π.Σ.Ε.Υ., 


τροποποιείται δε με όμοια απόφαση, κατόπιν εισηγήσε- 
ως της Γ ενικής Συνέλευσης των μελών. Με απόφαση του 
Υπουργού Υγείας κυρώνεται ο Κώδικας Δεοντολογίας 
Επισκεπτών/τριών Υγείας που συντάσσεται από την 
Προσωρινή Διοικούσα Επιτροπή. Με όμοια απόφαση 
κυρώνονται και οι τροποποιήσεις του Κώδικα, κατόπιν 
προτάσεως του Διοικητικού Συμβουλίου του Συλλόγου.» 

Άρθρο 25 

Ρυθμίσεις Ενώσεως Νοσηλευτών Ελλάδος (Ε.Ν.Ε.) 

1. Η παράγραφος 2 του άρθρου 1 του ν. 3252/2004 
αντικαθίσταται ως εξής: 

«2. Έδρα της Ε.Ν.Ε. ορίζεται η Αθήνα. Περιφερειακά 
Τμήματα (Π.Τ.) της Ε.Ν.Ε. ορίζονται τα ακόλουθα: Ιο Π.Τ. 
Αττικής και Νήσων του Αιγαίου με έδρα την Αθήνα, 2ο 
Π.Τ. Μακεδονίας και Θράκης με έδρα τη Θεσσαλονίκη, 
3ο Π.Τ. Ηπείρου, Αιτωλοακαρνανίας, Ιονίων Νήσων και 
Πελοποννήσου με έδρα την Πάτρα, 4ο Π.Τ. Θεσσαλίας 
και Στερεός Ελλάδας (Νομοί Φθιώτιδας, Φωκίδας, Ευ¬ 
ρυτανίας και Εύβοιας) με έδρα τη Λάρισα και 5ο Π.Τ. 
Κρήτης με έδρα το Ηράκλειο.» 

2. Στο τέλος της παρ. 19 του άρθρου 2 και του 
ν. 3252/2004 προστίθενται δύο επιπλέον σκοποί της 
Ε.Ν.Ε. ως εξής: 

«20. Η διοργάνωση, εποπτεία και μοριοδότηση εκπαι¬ 
δευτικών και επιστημονικών προγραμμάτων και εκδη¬ 
λώσεων στο πλαίσιο της συνεχιζόμενης νοσηλευτικής 
εκπαίδευσης. 

21. Η παροχή υπηρεσιών εκπαίδευσης και επαγγελ¬ 
ματικής κατάρτισης και συναφών προς αυτήν δραστη¬ 
ριοτήτων (έρευνες - μελέτες, συνέδρια, εκπαιδευτικά 
βοηθήματα για τους καταρτιζόμενους, συμμετοχή σε 
ολοκληρωμένα προγράμματα, κοινοτικές πρωτοβουλί¬ 
ες, δράσεις προώθησης και υποστήριξης της απασχό¬ 
λησης), με τη δημιουργία Κέντρου Δια Βίου Μάθησης 
ΕπιπέδουΈνα και Κέντρου Δια Βίου Μάθησης Επιπέδου 
Δύο.» 

3. Η παρ. 1 του άρθρου 6 του ν. 3252/2004 αντικαθί¬ 
σταται ως εξής: 

«1. Η Ε.Ν.Ε. διαρθρώνεται σε κεντρική Διοίκηση με έδρα 
την Αθήνα και Περιφερειακά Τμήματα (Π.Τ.), όπως αυτά 
ορίζονται με τις έδρες τους στην παράγραφο 2 του 
άρθρου 1 του παρόντος.» 

4. Η παρ. 5 του άρθρου 6 του ν. 3252/2004 αντικαθί¬ 
σταται ως εξής: 

«5. Η νέα περιφερειακή διάρθρωση της Ε.Ν.Ε., όπως 
περιγράφεται στο εδάφιο β' της παραγράφου 2 του 
άρθρου 1 του παρόντος, τίθεται σε ισχύ μετά τις αμέ¬ 
σως προσεχείς εκλογές για την ανάδειξη των οργάνων 
διοίκησης της Ε.Ν.Ε., την ευθύνη για τη διενέργεια των 
οποίων φέρει αποκλειστικούς το Διοικητικό Συμβούλιο.» 

5. Τα δύο τελευταία εδάφια της παρ. 1 του άρθρου 8 
του ν. 3252/2004 αντικαθίστανται ως εξής: 

«Οι αιτήσεις υποψηφιότητας κατατίθενται αυτοπρο¬ 
σώπως ή δια ειδικώς προς τούτο εξουσιοδοτημένου 
εκπροσώπου. Σε κάθε περίπτωση μη αυτοπρόσωπης 
υποβολής της αίτησης, αυτή πρέπει να φέρει θεώρηση 
του γνησίου της υπογραφής.» 

6. Το εδάφιο β' της παρ. 3 του άρθρου 8 του 
ν. 3252/2004 αντικαθίσταται ως εξής: 

«Στην κλήρωση δύναται να παρίστανται οι υποψήφιοι 
ή εκπρόσωποι αυτών.» 

7. Στο εδάφιο β' της παρ. 1 του άρθρου 9 του ν. 
3252/2004 απαλείφεται η φράση «του πλειοψηφούντος 
συνδυασμού». 

8. Η παρ. 2 του άρθρου 10 του ν. 3252/2004 αντικαθί¬ 
σταται ως εξής: 

«2. Οι προσκλήσεις για την εκλογή του Δ.Σ. της Ε.Ν.Ε. 
και του Ανώτατου Πειθαρχικού Συμβουλίου αποστέλλο- 
νται είτε ταχυδρομικώς είτε με τηλεομοιοτυπία είτε με 
ηλεκτρονικό ταχυδρομείο στους εκλεγμένους αντιπρο¬ 
σώπους δεκαπέντε (15) ημέρες πριν από τη συνεδρίαση 
της Συνέλευσης των Αντιπροσώπων.» 

9. Τα τελευταία δύο εδάφια της παρ. 4 του άρθρου 10 
του ν. 3252/2004 αντικαθίστανται ως εξής: 

«Οι αιτήσεις υποψηφιότητας κατατίθενται αυτοπρο¬ 
σώπως ή δια ειδικώς προς τούτο εξουσιοδοτημένου 
εκπροσώπου. Σε κάθε περίπτωση μη αυτοπρόσωπης 
υποβολής της αίτησης, αυτή πρέπει να φέρει θεώρηση 
του γνησίου της υπογραφής.» 

10. Το εδάφιο β' της παρ. 6 του άρθρου 10 του 
ν. 3252/2004 αντικαθίσταται ως εξής: 

«Στην κλήρωση δύναται να παρίστανται οι υποψήφιοι 
ή εκπρόσωποι αυτών.» 

11. Η παρ. 9 του άρθρου 10 του ν. 3252/2004 αντικα¬ 
θίσταται ως εξής: 

«9. Η εκλογή των μελών του Δ.Σ., της Εξελεγκτικής 
Επιτροπής του Δ.Σ. και του Ανώτατου Πειθαρχικού Συμ¬ 
βουλίου γίνεται με μυστική ψηφοφορία και με ενιαίο 
ψηφοδέλτιο. Οι ψηφοφόροι μπορούν να εκφράσουν την 
προτίμησή τους με αριθμό σταυρών που αντιστοιχεί κατ’ 
ανώτατο όριο στον αριθμό των μελών των οργάνων 
που εκλέγονται. Οι σταυροί τίθενται παραπλεύρως του 
ονόματος του υποψηφίου.» 

12. Στο τελευταίο εδάφιο της παρ. 9 του άρθρου 16 του 
ν. 3252/2004, η φράση «οκτώ (8) ημέρες» αντικαθίσταται 
από τη φράση «δώδεκα (12) ημέρες». 

13. Στο τελευταίο εδάφιο της παρ. 4 του άρθρου 17 
του ν. 3252/2004 απαλείφεται η φράση «και των Αντι¬ 
προσώπων». 

14. Η παρ. 6 του άρθρου 17 του ν. 3252/2004 αντικα¬ 
θίσταται ως εξής: 

«6. Η εκλογή των Περιφερειακών Συμβουλίων και των 
Εξελεγκτικών Επιτροπών των Π.Τ. γίνεται με μυστική 
ψηφοφορία και με ενιαίο ψηφοδέλτιο. Οι σταυροί τίθε¬ 
νται παραπλεύρως του ονόματος του υποψηφίου. Σε 
περίπτωση ισοψηφίας διενεργείται κλήρωση.» 

15. Το εδάφιο β' της παρ. 10 του άρθρου 17 του 
ν. 3252/2004 αντικαθίσταται ως εξής: 

«Οι αιτήσεις υποψηφιότητας κατατίθενται αυτοπρο¬ 
σώπως ή δια ειδικώς προς τούτο εξουσιοδοτημένου 
εκπροσώπου. Σε κάθε περίπτωση μη αυτοπρόσωπης 
υποβολής της αίτησης, αυτή πρέπει να φέρει θεώρηση 
του γνησίου της υπογραφής.» 

16. Στο τελευταίο εδάφιο της παρ. 10 του άρθρου 17 
του ν. 3252/2004 απαλείφεται η φράση «συνδυασμούς 
και τους μεμονωμένους». 

17. Στην παρ. 13 του άρθρου 17 του ν. 3252/2004 η 
φράση «στον Περιφερειακό Διευθυντή» αντικαθίστα¬ 
ται από τη φράση «στον πρόεδρο του Περιφερειακού 
Συμβουλίου». 

18. Στο πρώτο εδάφιο της παρ. 2 του άρθρου 18 του 
ν. 3252/2004 η φράση «ο πλειοψηφών του πλειοψηφού¬ 
ντος συνδυασμού» αντικαθίσταται από τη φράση «ο 
πλειοψηφών σύμβουλος». 


19. Στο τέλος της περίπτωσης Β' του άρθρου 26 του 
ν. 3252/2004 προστίθεται εδάφιο ως εξής: 

«Το πρόστιμο εισπράττεται σύμφωνα με τις διατάξεις 
του ΚΕΔΕ.» 

20. Η παρ. 7 του άρθρου 28 του ν. 3252/2004 αντικα¬ 
θίσταται ως εξής: 

«7. Πειθαρχική ποινή δεν επιβάλλεται πριν απολογηθεί 
ή κληθεί εμπρόθεσμα προς απολογία και δεν εμφανιστεί 
ο νοσηλευτής που διώκεται πειθαρχικά. Στην κλήση σε 
απολογία, η οποία επιδίδεται με απόδειξη, περιγράφεται 
σαφώς το αποδιδόμενο παράπτωμα.» 

Ε. ΚΕΦΑΛΑΙΟ ΠΕΜΠΤΟ 
ΛΟΙΠΕΣ ΔΙΑΤΑΞΕΙΣ 

Άρθρο 26 

Παράταση του χρόνου ολοκλήρωσης των σχεδίων 
αναφορικά με τους οργανισμούς των νοσοκομείων 

1. Το πρώτο εδάφιο της περίπτωσης γ' της παρ. 6 
του άρθρου 54 του ν. 4178/2013 αντικαθίσταται ως εξής: 

«Μεταβατικά και έως τις 30.6.2015 εξαιρούνται της 
εφαρμογής του παρόντος άρθρου τα νομικά πρόσωπα 
δημοσίου δικαίου του Τομέα Υγείας του Υπουργείου 
Υγείας, η οργάνωση των οποίων εξακολουθεί να διέπε- 
ται από τις κείμενες για αυτά ειδικές διατάξεις.» 

2. Μέχρι την πλήρη συμμόρφωση στον τρόπο επιλογής 
των προϊσταμένων στα δημόσια νοσοκομεία της χώρας, 
όπως αυτός θα καθοριστεί στους υπό κατάρτιση οργα¬ 
νισμούς αυτών, εφαρμόζονται τα κάτωθι: 

Για τις θέσεις ευθύνης όλων των οργανικών μονάδων 
των Νοσοκομείων του ΕΣΥ, για τις οποίες προβλέπεται 
να καταλαμβάνονται από υπαλλήλους των κατηγοριών 
ΠΕ και ΤΕ, ισχύει η διαζευκτική δυνατότητα επιλογής 
των προϊσταμένων αυτών. 

3. Η παράγραφος Γ ' του άρθρου 18 του ν. 4213/2013 
(Α' 261) αντικαθίσταται ως εξής: 

«Γ) α. Από τη δημοσίευση του παρόντος και κατ’ εξαί¬ 
ρεση των διατάξεων του άρθρου 2 του ν. 4052/2012, τα 
Νοσοκομεία Γ.Ν. Παίδων Αθηνών «Η Αγία Σοφία» και 
Γ.Ν. Παίδων Πεντέλης παύουν εφεξής να αποτελούν το 
ενιαίο και αυτοτελές Ν.Π.Δ.Δ. «Γ.Ν. Παίδων Αθηνών «Η 
Αγία Σοφία» - Παίδων Πεντέλης» και επανακτούν την 
αυτοτέλειά τους. 

β. Το Γ.Ν. Παίδων Αθηνών «Η Αγία Σοφία» ως ανεξάρτη¬ 
το εφεξής Ν.Π.Δ.Δ. παραμένει σε καθεστώς διασύνδεσης 
με το Γ.Ν. Παίδων Αθηνών «Π. και Α. Κυριάκού». 

γ. Το «Γ.Ν. Παίδων Πεντέλης» και το «Γ.Ν.Α. Σισμανό- 
γλειο - «Αμαλία Φλέμιγκ»» διασυνδέονται και λειτουρ¬ 
γούν εφεξής υπό την εποπτεία ενιαίου συλλογικού ορ¬ 
γάνου διοίκησης. Με απόφαση του Υπουργού Υγείας, 
ύστερα από γνώμη του ΚΕΣΥ, καθορίζονται ο τρόπος 
λειτουργίας και η διαδικασία παροχής των υπηρεσιών 
των ως άνω διασυνδεόμενων νοσοκομείων και κάθε 
άλλη σχετική λεπτομέρεια. 

δ. Εφεξής, η αριθ. Υ4α/οικ. 123892 (Β' 3515) απόφαση 
παύει να ισχύει. 

ε. Όλες οι ισχύουσες διατάξεις περί διασύνδεσης 
εξακολουθούν να έχουν εφαρμογή και για τα ως άνω 
νοσοκομεία που με τις διατάξεις του παρόντος νόμου 
τίθενται σε καθεστώς διασύνδεσης.» 

Άρθρο 27 

Ρυθμίσεις Εθνικού Κέντρου Αιμοδοσίας (Ε.ΚΕ.Α.) - 
Κέντρα Αίματος - Κίνητρα αιμοδοσίας 

1. Το πρώτο εδάφιο της παραγράφου 1 του στοιχείου 
Α', του άρθρου 10 του ν. 3402/2005 (Α' 258) «Αναδιοργά¬ 
νωση του συστήματος αιμοδοσίας και λοιπές διατάξεις» 
τροποποιείται ως ακολούθως: 

«Τα Κέντρα Αίματος (Κ.Α.) είναι υπηρεσίες αιμοδοσί¬ 
ας που ορίζονται με απόφαση του Υπουργού Υγείας, 
μετά από εισήγηση του Εθνικού Κέντρου Αιμοδοσίας 
(Ε.ΚΕ.Α.). Με την ίδια απόφαση ορίζονται οι Νοσοκομει¬ 
ακές Υπηρεσίες Αιμοδοσίας (Ν.Υ.Α.), οι προδιαγραφές 
λειτουργίας των Κ.Α. και των Ν.Υ.Α. (χώροι, εξοπλισμός, 
προσωπικό), η υπαγωγή των Ν.Υ.Α. ανά Κ.Α., η διαδικασία 
χορήγησης των αδειών ίδρυσης και λειτουργίας των Κ.Α. 
και των Ν.Υ.Α. και ρυθμίζονται εν γένει θέματα που αφο¬ 
ρούν τη λειτουργία και την άσκηση των αρμοδιοτήτων 
των ανωτέρω Μονάδων. Οι άδειες ίδρυσης και λειτουρ¬ 
γίας των Κ.Α. και των Ν.Υ.Α. χορηγούνται με απόφαση 
του Υπουργού Υγείας μετά από εισήγηση του Ε.ΚΕ.Α..» 

2. Μεταβατικά και έως 31.12.2014, το δεύτερο εδάφιο 
της παραγράφου 1 του άρθρου 11 του ν. 3402/2005 «Ανα¬ 
διοργάνωση του συστήματος αιμοδοσίας και λοιπές 
διατάξεις» αντικαθίσταται ως ακολούθως: 

«Με κοινή υπουργική απόφαση των Υπουργών Διοικη¬ 
τικής Μεταρρύθμισης και Ηλεκτρονικής Διακυβέρνησης, 
Οικονομικών και Υγείας, μετά από εισήγηση του Δ.Σ. 
του Ε.ΚΕ.Α., ρυθμίζεται η οργάνωση του Ε.ΚΕ.Α. και η 
διάρθρωση των υπηρεσιών του, διαρθρώνονται κατά 
κατηγορία, κλάδο και ειδικότητα οι θέσεις προσωπικού, 
ορίζονται τα προσόντα διορισμού και τα καθήκοντα 
των υπαλλήλων κατά κλάδο και ειδικότητα, καθώς και 
οι αρμοδιότητες του Προέδρου, του Αντιπροέδρου και 
του Διευθυντή.» 

3. Το δεύτερο και τρίτο εδάφιο της παρ. 1 του άρθρου 
9 του ν. 3402/2005 «Αναδιοργάνωση του συστήματος 
αιμοδοσίας και λοιπές διατάξεις» τροποποιούνται και 
αντικαθίστανται ως ακολούθως: 

«Όλες οι οργανικές θέσεις πάσης φύσεως προσωπικού 
που έχουν συσταθεί στο Εθνικό Κέντρο Παρασκευής 
Παραγώγων Αίματος «ΗΛΙΑΣ ΠΟΛΙΤΗΣ», καθώς και το 
προσωπικό που υπηρετεί σε αυτό μεταφέρονται αυτο¬ 
δικαίως στο Ε.ΚΕ.Α..» 

4. α. Με απόφαση του Υπουργού Υγείας που εκδίδεται 
ύστερα από εισήγηση του Εθνικού Κέντρου Αιμοδοσίας 
μπορεί να ορίζονται ειδικά κίνητρα για τους εθελοντές 
αιμοδότες, σύμφωνα με την Οδηγία 2002/98/ΕΚ. Με την 
ίδια απόφαση ορίζεται επίσης η έννοια και οι προϋπο¬ 
θέσεις ορισμού του εθελοντή αιμοδότη. 

β. Οι εθελοντές αιμοδότες εφοδιάζονται με ειδική ταυ¬ 
τότητα ενιαίου τύπου. Το περιεχόμενο της ταυτότητας 
ορίζεται από το Εθνικό Κέντρο Αιμοδοσίας. 

Άρθρο 28 

Ρυθμίσεις θεμάτων Ε.Κ.Α.Β. 

Μεταβατικά και έως 31.12.2014 διατηρείται σε ισχύ η 
παρ. 1 του άρθρου 58 του ν. 2519/1997 αντικαθιστάμενη 
ως εξής: 

«Η τροποποίηση του οργανισμού του Ε.Κ.Α.Β. γίνεται 
με κοινή απόφαση των Υπουργών Διοικητικής Μεταρ¬ 
ρύθμισης και Ηλεκτρονικής Διακυβέρνησης, Οικονομικών 
και Υγείας, μετά από πρόταση του Δ.Σ. του Ε.Κ.Α.Β..» 


Άρθρο 29 

Ρυθμίσεις θεμάτων Ε.Ο.Π.Υ.Υ. - Νοσήλια εξωτερικού 

1. Το άρθρο 39 του ν. 1759/1988 (Α' 50), όπως αυτό 
ισχύει σήμερα, αντικαθίσταται, ως εξής: 

«1. Σε εξαιρετικά σοβαρές παθήσεις, επιτρέπεται η 
νοσηλεία στο εξωτερικό των υπαγομένων προσώπων, 
όπως αυτά ορίζονται από το άρθρο 3 του Ενιαίου Κα¬ 
νονισμού Παροχών Υγείας του Ε.Ο.Π.Υ.Υ.. 

2. Η νοσηλεία στο εξωτερικό εγκρίνεται μετά από 
απόφαση του Προέδρου του Ε.Ο.Π.Υ.Υ., ύστερα από γνω¬ 
μάτευση της αρμόδιας υγειονομικής επιτροπής, που 
προβλέπεται στην παράγραφο 3. 

3. Για την ανάγκη νοσηλείας στο εξωτερικό των προ¬ 
σώπων της παραγράφου 1 γνωματεύουν υγειονομικές 
επιτροπές που συνιστώνται με απόφαση του Υπουργού 
Υγείας, η οποία δημοσιεύεται στην Εφημερίδα της Κυ- 
βερνήσεως. Με την ίδια απόφαση καθορίζεται ο αριθμός 
των υγειονομικών επιτροπών, η έδρα τους, ο αριθμός 
των μελών κάθε επιτροπής, η κατά τόπο αρμοδιότητα, 
ο τρόπος λειτουργίας τους και κάθε άλλη σχετική λε¬ 
πτομέρεια. 

4. Οι περιπτώσεις για τις οποίες επιτρέπεται η νοση¬ 
λεία στο εξωτερικό, ο τρόπος και η διαδικασία έγκρι¬ 
σης της νοσηλείας του ασθενούς, του τυχόν δότη και 
η χρησιμοποίηση συνοδού, το είδος και η έκταση των 
παροχών, το ύψος της δαπάνης, η τυχόν συμμετοχή 
του ασφαλισμένου στις δαπάνες νοσηλείας και το ύψος 
αυτής, καθώς και κάθε άλλη λεπτομέρεια αναγκαία για 
την εφαρμογή των διατάξεων του παρόντος άρθρου, 
καθορίζονται με απόφαση του Υπουργού Υγείας, που 
δημοσιεύεται στην Εφημερίδα της Κυβερνήσεως. 

Αποφάσεις, οι οποίες ρυθμίζουν θέματα που επιβα¬ 
ρύνουν τον Κρατικό Προϋπολογισμό, υπογράφονται και 
από τον Υπουργό Οικονομικών. 

5. Μέχρις ότου εκδοθούν οι αποφάσεις που προβλέ- 
πονται από τις διατάξεις του παρόντος άρθρου, εξακο¬ 
λουθούν να ισχύουν οι ήδη υφιστάμενες υγειονομικές 
επιτροπές.» 

2. Γίνεται προσθήκη παραγράφου 5 στο άρθρο 29 του 
ν. 3918/2011 ως εξής: 

«5. Οι διατάξεις της παραγράφου 5 του άρθρου 10 
του ν.δ. 4104/1960, καθώς και οι διατάξεις του β.δ. 
226/23.2/21.3.1973 έχουν ανάλογη εφαρμογή και στον 
Ε.Ο.Π.Υ.Υ., όσον αφορά την υγειονομική περίθαλψη σε 
είδος, σε περίπτωση τροχαίου ατυχήματος, σύμφωνα με 
τις διατάξεις του Ενιαίου Κανονισμού Παροχών Υγείας 
του Ε.Ο.Π.Υ.Υ.. 

Η αξίωση του Ε.Ο.Π.Υ.Υ. παραγράφεται μετά πενταετία, 
η οποία αρχίζει από τη γνώση του ζημιογόνου γεγο¬ 
νότος από τον Οργανισμό. Με απόφαση του Υπουργού 
Υγείας καθορίζονται οι ειδικότεροι όροι και λεπτομέ¬ 
ρειες για την εφαρμογή των διατάξεων της παρούσας 
παραγράφου.» 

Αρθρο 30 

Ρυθμίσεις για τα φαρμακεία και τις φαρμακαποθήκες 

Κατά τους μήνες Ιανουάριο και Ιούλιο εκάστου έτους, 
οι Περιφερειακές Ενότητες της χώρας αναρτούν στο 
διαδίκτυο στις οικείες ιστοσελίδες τους τις υπάρχου- 
σες, κατά την 31η Δεκεμβρίου του προηγουμένου έτους 
και την 31η Ιουνίου του τρέχοντος έτους, κενές θέσεις 
φαρμακείων. 

Εντός του πρώτου δεκαπενθημέρου των μηνών Φε¬ 
βρουάριου και Ιουλίου αντίστοιχα θα υποβάλλονται 
στην αρμόδια αρχή, με δικαστικό επιμελητή, οι αιτή¬ 
σεις, για την άδεια ίδρυσης, των εχόντων τα νόμιμα 
προ- σόντα, σύμφωνα με τις διατάξεις του άρθρου 1 
του ν. 1963/1991, όπως τροποποιήθηκε μεταγενεστέρως. 

Οι υποβληθείσες αιτήσεις θα κρίνονται κατά το δεύ¬ 
τερο δεκαπενθήμερο των μηνών Φεβρουάριου και Ιου¬ 
λίου, αντίστοιχα, κάθε έτους, σύμφωνα με τις διατάξεις 
του άρθρου 3 του ν. 1963/1991. 

Στην περίπτωση 7.α της υποπαραγράφου ΣΤ.1 της 
παραγράφου ΣΤ του άρθρου 1 του ν. 4254/2014 (Α' 85) 
προστίθεται εδάφιο ως εξής: «Επιτρέπεται η λειτουργία 
υποστηρικτικού αποθηκευτικού χώρου σε διαφορετικό 
και ανεξάρτητο κτήριο, ευρισκόμενο εντός της ίδιας 
περιφέρειας και υποκείμενο στις ίδιες προδιαγραφές 
που ορίζονται για τον κύριο χώρο.» 

Άρθρο 31 

Πειθαρχικά Συμβούλια Φαρμακευτικών Συλλόγων 

Το άρθρο 63 του ν. 3601/1928 (Α' 119) αντικαθίσταται 
ως εξής: 

«1. Στην έδρα κάθε Περιφέρειας της χώρας [(άρθρο 3 
του ν. 3852/2010 (Α' 87)] συνιστάται Πειθαρχικό Συμβού¬ 
λιο, στην αρμοδιότητα του οποίου περιλαμβάνονται όλα 
τα μέλη των λειτουργούντων σε αυτήν φαρμακευτικών 
συλλόγων και το οποίο συγκροτείται: 

Α. Από τον πρόεδρο του Φαρμακευτικού Συλλόγου που 
λειτουργεί στην έδρα της Περιφέρειας, ως Πρόεδρο. 

Β. Από έναν υπάλληλο της αρμόδιας Περιφέρειας, ΠΕ 
κατηγορίας, που ορίζεται με απόφαση του Περιφερει¬ 
άρχη. 

Γ. Από τρία (3) μέλη - φαρμακοποιούς, που προέρχο¬ 
νται από τους λειτουργούντες στην Περιφέρεια Φαρμα¬ 
κευτικούς Συλλόγους, εφόσον έχουν τα κατά το άρθρο 
21 του παρόντος νόμου προσόντα και εκλέγονται, με 
τους αναπληρωματικούς τους, κατά τις αρχαιρεσίες για 
την εκλογή της διοίκησή τους. 

Η παραπάνω εκλογή των τριών μελών ενεργείται ως 
εξής: 

Στις περιφέρειες που λειτουργούν περισσότεροι από 
τέσσερις (4) Φαρμακευτικοί Σύλλογοι, οι τρεις σε με¬ 
γαλύτερη δύναμη μελών εκλέγουν από ένα (1) μέλος. 

Στις Περιφέρειες που λειτουργούν τρεις (3) Φαρμακευ¬ 
τικοί Σύλλογοι εκλέγεται ένα μέλος από κάθε Σύλλογο. 

Στις Περιφέρειες που λειτουργούν δύο (2) Φαρμακευ¬ 
τικοί Σύλλογοι, ο μεγαλύτερος σε αριθμό μελών εκλέγει 
δύο (2) μέλη και ο δεύτερος ένα (1) μέλος. 

2. Ειδικά στην Περιφέρεια Αττικής συγκροτούνται δύο 
(2) Πειθαρχικά Συμβούλια ως εξής: 

αα. Πειθαρχικό Συμβούλιο Φαρμακευτικού Συλλόγου 
Αττικής, με δικαιοδοσία στα μέλη του, που λειτουργούν 
φαρμακείο στις Περιφερειακές Ενότητες: α) Κεντρικού 
Τομέα Αθηνών, β) Βόρειου Τομέα Αθηνών, γ) Δυτικού 
Τομέα Αθηνών, δ) Νοτίου Τομέα Αθηνών, ε) Δυτικής 
Αττικής και στ) Ανατολικής Αττικής (άρθρο 3 παρ. 3 
περίπτωση Θ' του ν. 3852/2010) και 

ββ. Πειθαρχικό Συμβούλιο Φαρμακευτικού Συλλόγου 
Πειραιά με δικαιοδοσία στα μέλη του, που λειτουργούν 
φαρμακείο στις Περιφερειακές Ενότητες Πειραιώς και 
Νήσων (άρθρο 3 παρ. 3 περίπτωση Θ' του ν. 3852/2010). 

γγ. Τα Πειθαρχικά Συμβούλια των Φαρμακευτικών Συλ¬ 
λόγων Αττικής και Πειραιώς συγκροτούνται: α) από τους 


προέδρους τους, β) τους εκπροσώπους της Περιφέρειας 
Αττικής, που ορίζονται με απόφαση του Περιφερειάρχη 
Αττικής και γ) τρία (3) μέλη κάθε Συλλόγου που εκλέγο¬ 
νται με τον ίδιο τρόπο που εκλέγεται η διοίκησή τους. 

3. Αναπληρωτές ορίζονται: α) του Προέδρου του 
Φαρμακευτικού Συλλόγου της έδρας της Περιφέρει¬ 
ας, ο νόμιμος αναπληρωτής του, β) του εκπροσώπου 
της αρμόδιας Περιφέρειας, ο οριζόμενος για το σκοπό 
αυτός άλλος εκπρόσωπός της και γ) των τριών μελών 
Φαρμακοποιών των Φαρμακευτικών Συλλόγων, ισάριθ¬ 
μα μέλη που εκλέγονται κατά τον ίδιο τρόπο, όπως τα 
τακτικά μέλη. 

4. Το από τις διατάξεις του άρθρου 15 του ν. 1384/1938, 
όπως αυτό αντικαταστάθηκε με το άρθρο 39 του ν. 
4025/2011 (Α' 228) και του άρθρου 5 του π.δ. 4/6.4.1929 
(Α' 137), προβλεπόμενο παράβολο για την κατάθεση 
έφεσης ενώπιον του Ανωτάτου Φαρμακευτικού Πειθαρ¬ 
χικού Συμβουλίου ορίζεται στο ποσό των διακοσίων 
(200) ευρώ και κατατίθεται στο Φαρμακευτικό Σύλλογο 
της έδρας της περιφερείας όπου λειτουργεί το Πειθαρ¬ 
χικό Συμβούλιο και επιστρέφεται στον ασκήσαντα την 
έφεση αν αθωωθεί και καταπίπτει υπέρ του Συλλόγου 
αν απορριφθεί. 

5. Χρέη Διοικητικού Γραμματέα και πρακτικογράφου 
εκτελεί πτυχιούχος νομικής, ο οποίος προσλαμβάνεται 
από το Φαρμακευτικό Σύλλογο της έδρας της Περιφέ¬ 
ρειας (με Δελτίο Παροχής Υπηρεσιών), ο οποίος μετέχει 
των συνεδριάσεων του Πειθαρχικού Συμβουλίου άνευ 
γνώμης και ψήφου. 

6. Τα συγκροτηθέντα μέχρι σήμερα Πειθαρχικά Συμ¬ 
βούλια των Φαρμακευτικών Συλλόγων καταργούνται και 
διεξάγονται νέες αρχαιρεσίες, εντός εξαμήνου από τη 
δημοσίευση του παρόντος νόμου, για την ανάδειξη των 
νέων εκπροσώπων αυτών στα Πειθαρχικά Συμβούλια 
των Περιφερειών της χώρας. Οι εκκρεμείς πειθαρχικές 
υποθέσεις στα καταργούμενα Πειθαρχικά Συμβούλια 
διαβιβάζονται αρμοδίως στα νέα Πειθαρχικά Συμβούλια.» 

Άρθρο 32 

Επιβολή κυρώσεων από τον Γενικό Επιθεωρητή 
της ΥΠ.Ε.Δ.Υ.Φ.Κ.Α. 

Το δεύτερο εδάφιο της περίπτωσης γ' της παρ. 15 
του άρθρου 4 του π.δ. 121/2008 (Α' 183) συμπληρώνεται 
και τροποποιείται ως εξής: 

«Οι ως άνω κυρώσεις, επιβάλλονται υποχρεωτικά από 
τον Γ ενικό Επιθεωρητή της ΥΠ.Ε.Δ.Υ.Φ.Κ.Α., κατόπιν ει¬ 
σήγησης της αρμόδιας Διεύθυνσης, σε περίπτωση που, 
κατόπιν διενέργειας ελέγχου, διαπιστωθεί πώληση από 
φαρμακείο σε φαρμακαποθήκη φαρμακευτικών ιδιο¬ 
σκευασμάτων, φαρμακευτικών και παραφαρμακευτικών 
προϊόντων, καθώς και κάθε προϊόντος που διατίθεται 
αποκλειστικά από το φαρμακείο, με την επιφύλαξη των 
συγκεκριμένων περιπτώσεων που ορίζονται αποκλει¬ 
στικά στο νόμο, όπου υπό ειδικές προϋποθέσεις είναι 
επιτρεπτή η επιστροφή φαρμάκων από φαρμακείο σε 
φαρμακαποθήκη. 

Επίσης, οι ως άνω κυρώσεις, επιβάλλονται υποχρε¬ 
ωτικά από τον Γενικό Επιθεωρητή της ΥΠ.Ε.Δ.Υ.Φ.Κ.Α., 
κατόπιν εισήγησης της αρμόδιας Διεύθυνσης, σε περί¬ 
πτωση που, κατόπιν διενέργειας ελέγχου, διαπιστωθεί 
χονδρική πώληση από φαρμακείο σε άλλες εμπορικές 
επιχειρήσεις φαρμακευτικών και παραφαρμακευτικών 
προϊόντων ως και κάθε προϊόντος που διατίθεται απο¬ 
κλειστικά από το φαρμακείο.» 

Άρθρο 33 

Ρυθμίσεις Θεμάτων Νοσοκομειακών Φαρμακοποιών 

1. Οι υφιστάμενες κενές και οι τυχόν προκύπτουσες 
κενές οργανικές θέσεις του κλάδου Νοσοκομειακών 
Φαρμακοποιών Ε.Σ.Υ. στους οργανισμούς των Νοσοκο¬ 
μείων του ΕΣΥ, μετατρέπονται αυτοδίκαια σε θέσεις του 
κλάδου ΠΕ Φαρμακοποιών, οι οποίες προκηρύσσονται 
και πληρούνται σύμφωνα με τα οριζόμενα των διατά¬ 
ξεων του ν. 2190/1994, όπως αυτός τροποποιήθηκε και 
ισχύει, μέχρι να εκδοθεί το προβλεπόμενο από το άρθρο 
44 του ν, 2519/1997 προεδρικό διάταγμα. 

2. Μετά τη συμπλήρωση της δοκιμαστικής υπηρε¬ 
σίας, όπως αυτή προβλέπεται στο άρθρο 40 του ν. 
3528/2007, των προσληφθέντων υπαλλήλων στις κενές 
θέσεις του κλάδου ΠΕ Φαρμακοποιών, οι εν λόγω θέσεις 
μετατρέπονται σε θέσεις του κλάδου Νοσοκομειακών 
Φαρμακοποιών Ε.Σ.Υ. και οι υπάλληλοι που τις κατέχουν 
εντάσσονται αυτόματα στον Κλάδο των Νοσοκομεια¬ 
κών Φαρμακοποιών Ε.Σ.Υ., σε διαβαθμισμένες θέσεις 
και εξελίσσονται, σύμφωνα με την σχετική νομοθεσία. 

Άρθρο 34 

Εξόφληση υποχρεώσεων των πρώην νοσοκομείων 
του Ι.Κ.Α.- Ε.Τ.Α.Μ. ενταγμένων 
στο Ε.Σ.Υ. από 1.6.2011 

Στο ν. 4038/2012, όπως τροποποιημένα ισχύει, προστί¬ 
θεται νέο άρθρο υπό στοιχείο 34Α: 

«Άρθρο 34Α 

Εξόφληση υποχρεώσεων των πρώην νοσοκομείων 
του Ι.Κ.Α.- Ε.Τ.Α.Μ. ενταγμένων 
στο Ε.Σ.Υ. από 1.6.2011 

1. Για λόγους διασφάλισης του δημόσιου συμφέρο¬ 
ντος, οι ληξιπρόθεσμες μέχρι 30.9.2011 υποχρεώσεις των 
πρώην πέντε (5) Νοσοκομείων του Ι.Κ.Α.- Ε.Τ.Α.Μ. ήδη 
ενταγμένων στο Ε.Σ.Υ. από 1.6.2011 κατ’ άρθρο 32 του 
ν. 3918/2011, δύναται να εξοφλούνται από την αρμόδια 
Οικονομική Υπηρεσία του Ε.Ο.Π.Υ.Υ. και ειδικότερα από 
τη χρηματοδότηση του Ε.Ο.Π.Υ.Υ. που προβλέπεται στο 
άρθρο 34 του ν. 4038/2012, όπως τροποποιημένα ισχύει. 

2. Η παρούσα διάταξη δεν θίγει την καθολική διαδοχή 
του Ι.Κ.Α.- Ε.Τ.Α.Μ. από τον Ε.Ο.Π.Υ.Υ. από 1.1.2012 σύμφω¬ 
να με τα άρθρα 17 και 29 του ν. 3918/2011 αλλά και την 
κ.υ.α. Εργασίας και Κοινωνικής Ασφάλισης και Υγείας και 
Κοινωνικής Αλληλεγγύης, Β' 3010/2011 και την καθολική 
διαδοχή του Ι.Κ.Α.- Ε.Τ.Α.Μ. από το ΕΣΥ αναφορικά με 
τα πρώην πέντε (5) Νοσοκομεία του Ι.Κ.Α.- Ε.Τ.Α.Μ. ήδη 
ενταγμένα στο Ε.Σ.Υ. από 1.6.2011 κατ’ άρθρο 32 του ν. 
3918/2011, ούτε και τις εκκρεμείς δίκες. 

3. Με κοινή απόφαση των Υπουργών Οικονομικών, Ερ¬ 
γασίας, Κοινωνικής Ασφάλισης και Πρόνοιας και Υγείας, 
καθορίζεται κάθε άλλη σχετική αναγκαία λεπτομέρεια 
για την εφαρμογή του παρόντος άρθρου.» 

Άρθρο 35 

Κατ’ οίκον νοσηλεία σε Μονάδες και Φορείς 
Πρωτοβάθμιας Φροντίδας Υγείας, Μονάδες 
Οικογενειακού Προγραμματισμού και Μονάδες 
Φροντίδας Μητέρας-Παιδιού 

1. Η κατ’ οίκον νοσηλεία αναπτύσσεται και οργανώνε¬ 
ται από νομικά πρόσωπα δημοσίου δικαίου και νομικά 
πρόσωπα ιδιωτικού δικαίου (Ν.Π.Δ.Δ., Ν.Π.Ι.Δ.) που παρέ¬ 
χουν υπηρεσίες υγείας και δεν υπάγονται στο Εθνικό 


Σύστημα Υγείας (Ε.Σ.Υ.), από δημοτικά ιατρεία και νομικά 
πρόσωπα δημοσίου και ιδιωτικού δικαίου (Ν.Π.Δ.Δ. και 
Ν.Π.Ι.Δ.) των δήμων που παρέχουν υπηρεσίες υγείας, απο 
Ιδιωτικές Μονάδες Υγείας, καθώς και από τον ιδιωτικό 
τομέα ιδιώτες επαγγελματίες υγείας. 

Με κοινή απόφαση των Υπουργών Υγείας, Εργασίας, 
Κοινωνικής Ασφάλισης και Πρόνοιας, Εσωτερικών, Οικο¬ 
νομικών και κάθε άλλου κατά περίπτωση συναρμόδιου 
Υπουργού, μετά από γνώμη του Κεντρικού Συμβουλίου 
Υγείας (ΚΕ.Σ.Υ.), ρυθμίζονται οι όροι, οι προϋποθέσεις, οι 
διαδικασίες, η οργάνωση - ανάπτυξη, η στελέχωση, το 
περιεχόμενο των υπηρεσιών, ο έλεγχος και η εποπτεία, 
καθώς και κάθε άλλη λεπτομέρεια που σχετίζεται με 
την κατ’ οίκον νοσηλεία σε Μονάδες και Φορείς της 
Πρωτοβάθμιας Φροντίδας Υγείας, όπως αυτές αναφέ- 
ρονται στην προηγούμενη παράγραφο. 

2. Οι Μονάδες Οικογενειακού Προγραμματισμού και 
Μονάδες Φροντίδας Μητέρας-Παιδιού λειτουργούν ως 
τμήματα ή μονάδες, καθώς και ως υπηρεσίες ή προ¬ 
γράμματα στο πλαίσιο των Πανεπιστημιακών Κλινικών, 
των Νοσηλευτικών Μονάδων του Ε.Σ.Υ., των δομών του 
Π.Ε.Δ.Υ. και των οργανισμών τοπικής αυτοδιοίκησης Α' 
Βαθμού. 

Με κοινή υπουργική απόφαση των Υπουργών Υγεί¬ 
ας, Εσωτερικών και του κατά περίπτωση συναρμόδιου 
Υπουργού, μετά από γνώμη του Κεντρικού Συμβουλίου 
Υγείας (ΚΕ.Σ.Υ.), καθορίζονται οι όροι, οι προϋποθέσεις 
ίδρυσης, σύστασης και λειτουργίας, οι αρμοδιότητες, η 
στελέχωση, ο εξοπλισμός, οι εγκαταστάσεις, η εποπτεία 
και ο έλεγχος, καθώς και κάθε άλλη λεπτομέρεια. 

Άρθρο 36 

Τιμητικές αμοιβές σε ιατρούς 

Το άρθρο 11 παρ. 1 του ν. 2889/2001 αντικαθίσταται 
ως ακολούθως: 

«1. α. Οι ιατροί του Ε.Σ.Υ. είναι πλήρους και αποκλει¬ 
στικής απασχόλησης. Η λειτουργία ιδιωτικού ιατρείου 
εντός ή εκτός του νοσοκομείου ή του κέντρου υγείας 
ή η με οποιονδήποτε τρόπο απασχόληση στον ιδιωτικό 
τομέα αποτελεί εκτός από το παράπτωμα του άρθρου 
77 της παρ. 1 περίπτωση ε'του ν. 2071/1992 (Α' 123), 
το πειθαρχικό αδίκημα της χαρακτηριστικώς αναξιο¬ 
πρεπούς για υπάλληλο συμπεριφοράς του άρθρου 107 
παρ.1 περίπτωση ε' του ν. 3528/2007 και συνεπάγεται 
την άμεση θέση του παραβάτη σε κατάσταση αναστο¬ 
λής καθηκόντων, κατά τις διατάξεις του άρθρου 104 
του ιδίου νόμου, με απόφαση του Διοικητή της οικείας 
ΔΥΠΕ, που δεν απαιτείται να έχει περαιτέρω αιτιολογία 
εκτός από τη διαπίστωση της παράβασης, καθώς και 
την παραπομπή του υπαιτίου στο αρμόδιο πειθαρχικό 
συμβούλιο με το ερώτημα της οριστικής παύσης. 

Κατ’ εξαίρεση επιτρέπεται η συμμετοχή των ιατρών 
Ε.Σ.Υ. σε επιστημονικές εκδηλώσεις τύπου Α' στην Ελλά¬ 
δα ή στο εξωτερικό και Β' στην Ελλάδα και η καταβολή 
σε αυτούς της ανάλογης εύλογης τιμητικής αμοιβής 
μέσω ΕΛΚΕΑ, σύμφωνα με τα οριζόμενα στη διάταξη της 
παραγράφου 18 του παρόντος άρθρου και την ισχύουσα 
νομοθεσία για τον ΕΟΦ και των προϊόντων αρμοδιότη- 
τές του, όπως εκάστοτε εξειδικεύεται με τις αποφάσεις 
του, για την έκδοση των οποίων ρητά εξουσιοδοτείται 
με την παρούσα διάταξη. 

Επίσης, επιτρέπεται στους ιατρούς, στο λοιπό επιστη¬ 
μονικό και νοσηλευτικό προσωπικό του Ε.Σ.Υ., καθώς 

και σε πανεπιστημιακούς ιατρούς, που εργάζονται σε 
κλινικές εγκατεστημένες σε νοσοκομεία του Ε.Σ.Υ. ή των 
Α.Ε.Ι., να συμμετέχουν σε ομάδες εργασίας όπως «Συμ¬ 
βουλευτικές Επιτροπές Εμπειρογνωμόνων» για φάρμακα 
και θεραπείες, με αυστηρά επιστημονικό περιεχόμενο, 
που λαμβάνουν χώρα στην Ελλάδα ή στο εξωτερικό 
και οργανώνονται από φαρμακευτικές εταιρείες, με ή 
χωρίς αμοιβή, εφόσον έχουν λάβει σχετική άδεια από 
το φορέα που τους εποπτεύει. Η καταβολή της αμοιβής 
γίνεται μέσω του ΕΛΚΕΑ. Σε περίπτωση που απαιτείται 
εκπαιδευτική άδεια για τη συμμετοχή σε τέτοιες ομάδες 
εργασίας ακολουθείται η διαδικασία που περιγράφεται 
στην περίπτωση β'. Η παρούσα παράγραφος συμπλη¬ 
ρώνει τις εξαιρέσεις της παρ. 2 του άρθρου 24 του ν. 
1397/1983. 

β. Η εκπαιδευτική άδεια για συμμετοχή σε συνέδρια 
στο εσωτερικό ή το εξωτερικό χορηγείται στο επιστη¬ 
μονικό προσωπικό της Ιατρικής Υπηρεσίας, με την προϋ¬ 
πόθεση ότι ο ενδιαφερόμενος έχει ανακοίνωση ή ενεργό 
συμμετοχή σε επιστημονικές εκδηλώσεις, συζητήσεις ή 
διαλέξεις ή μετέχει σε ομάδες εργασίας με αυστηρά 
επιστημονικό περιεχόμενο. Σε κάθε άλλη περίπτωση 
χορηγείται εκπαιδευτική άδεια, για την παρακολούθηση 
παγκόσμιων ή πανευρωπαϊκών συνεδρίων ή συνεδρίων 
ιδιαίτερου επιστημονικού ενδιαφέροντος, μετά από ει¬ 
σήγηση του Επιστημονικού Συμβουλίου και απόφαση 
του Διευθυντή της Ιατρικής Υπηρεσίας του Νοσοκομεί¬ 
ου, που εκδίδεται με την προϋπόθεση ότι ο λειτουργός 
ή υπάλληλος γνωρίζει άριστα τη γλώσσα που χρησιμο¬ 
ποιείται στο συνέδριο και ότι ο συνολικός αριθμός του 
προσωπικού που απουσιάζει σε εκπαιδευτική ή άλλη 
άδεια δεν υπερβαίνει το 50% των υπηρετούντων στο 
τμήμα του αιτούντος και δεν διαταράσσεται κατά τα 
λοιπά η εύρυθμη λειτουργία της υπηρεσίας. 

Απαγορεύεται σε ιατρούς, στο λοιπό επιστημονικό 
και νοσηλευτικό προσωπικό του Ε.Σ.Υ., καθώς και σε 
πανεπιστημιακούς ιατρούς, που εργάζονται σε κλινικές 
εγκατεστημένες σε νοσοκομεία του Ε.Σ.Υ. ή των Α.Ε.Ι., 
να συμμετέχουν σε συνέδρια ή σεμινάρια στο εσωτερικό 
ή εξωτερικό, που οργανώνονται από φαρμακευτικές 
εταιρείες ή εταιρείες ιατροτεχνολογικού εξοπλισμού 
για την προβολή των προϊόντων τους. 

Επιτρέπεται η καταβολή τιμητικής αμοιβής από φαρ¬ 
μακευτικές εταιρείες και λοιπές εταιρείες προϊόντων 
ΕΟΦ, στους προσκεκλημένους ομιλητές ή προεδρεύ- 
οντες συνεδριάσεων των επιστημονικών εκδηλώσεων 
τύπου Α' και Β'. Η αμοιβή αυτή καταβάλλεται από τον 
διοργανωτή αποκλειστικά και μόνο μέσω του Ειδικού 
Λογαριασμού Κονδυλίων Έρευνας και Ανάπτυξης (ΕΛ- 
ΚΕΑ).» 

Άρθρο 37 

Ειδικός Λογαριασμός Κονδυλίων'Ερευνας 
και Ανάπτυξης (ΕΛΚΕΑ) 

1. Το τρίτο εδάφιο της περίπτωσης 1 του στοιχείου 
γ' της παρ. 2 του άρθρου 4 του ν. 3329/2005 αντικαθί¬ 
σταται από το ακόλουθο κείμενο: 

«Η σύσταση, ο καθορισμός των αρμοδιοτήτων των 
οργάνων διοίκησης, ελέγχου και διαχείρισης και η ρύθ¬ 
μιση του τρόπου ανάληψης, διαχείρισης και διάθεσης 
των κονδυλίων και κάθε αναγκαίας λεπτομέρειας για 
τη λειτουργία του Λογαριασμού γίνεται με Απόφαση 
του Υπουργού Υγείας, κατόπιν εισήγησης του ΚΕΣΥΠΕ.» 


2. Στο τέλος της παρ. 2 του άρθρου 69 του ν. 3918/2011 
προστίθεται εδάφιο ως εξής: 

«Στην ανώτατη εποπτεία του Γενικού Γραμματέα του 
Υπουργείου Υγείας υπάγεται επίσης η εποπτεία των 
ΕΛΚΕΑ της χώρας. Ο Διοικητής της 1ης ΔΥΠΕ εισηγείται 
στο ΚΕΣΥΠΕ κάθε πρόσφορο μέτρο για τη βελτίωση 
της λειτουργίας τους και για την έκδοση της προβλε- 
πόμενης από το τρίτο εδάφιο της περίπτωσης 1 του 
στοιχείου γ' της παρ. 2 του άρθρου 4 του ν. 3329/2005 
υπουργικής απόφασης.» 

Αρθρο 38 

Τροποποίηση διατάξεων του ν. 4075/2012 (Α' 89) 

Η παρ. 2 του άρθρου 36 του ν. 4075/2012 (Α' 89), αντι¬ 
καθίσταται ως εξής: 

«2. Οι διατάξεις της Φ.10050/οικ.20496/4067/4.8.2008 
κοινής απόφασης των Υπουργών Ανάπτυξης και Απα¬ 
σχόλησης και Κοινωνικής Προστασίας (Β' 1579) ισχύουν 
και για το αποσπασμένο στο Ε.Τ.Ε.Α., στον Ε.Ο.Π.Υ.Υ. 
και στις Δ.Υ.ΠΕ. προσωπικό της ΔΕΗ Α.Ε.. Ειδικά για 
το προσωπικό αυτό, δεν ισχύει το άρθρο 2 της κοινής 
υπουργικής απόφασης του πρώτου εδαφίου της παρού¬ 
σας, αλλά η διακοπή της απόσπασής του από τους ως 
άνω Φορείς και η επιστροφή του στη ΔΕΗ Α.Ε. μπορεί να 
γίνει, κατόπιν σύμφωνης γνώμης της διοίκησης της ΔΕΗ 
Α.Ε., με απόφαση αντίστοιχα του Δ.Σ. του Ε.Τ.Ε.Α. και 
του Ε.Ο.Π.Υ.Υ., καθώς και του οικείου Διοικητή Δ.Υ.ΠΕ.. 
Οι μισθολογικές προαγωγές του προσωπικού αυτού 
διενεργούνται με έγκριση των αρμοδίων οργάνων της 
ΔΕΗ Α.Ε., κατ’ απόκλιση των οριζομένων στο άρθρο 6 
της κοινής υπουργικής απόφασης του πρώτου εδαφί¬ 
ου της παρούσας, εφαρμοζομένων κατά τα λοιπά των 
σχετικών περί μισθολογικών προαγωγών διατάξεων του 
ΚΚΠ/ΔΕΗ και των εκάστοτε σχετικών υπηρεσιακών ρυθ¬ 
μίσεων της ΔΕΗ Α.Ε..» 

Άρθρο 39 

Θέματα προσωπικού Ε.Σ.Υ. 

Ι.α. Το πρώτο εδάφιο της περίπτωσης Θα4 του άρθρου 
4 του ν. 3754/2009, όπως αντικαταστάθηκε με την παρ.1 
του άρθρου 33 του ν. 3896/2010, αντικαθίσταται ως εξής: 

«4. Δυο Επιμελητές Α' ιατροί κλάδου Ε.Σ.Υ που υπη¬ 
ρετούν στο ίδιο νοσοκομείο ή κέντρο υγείας με την 
κρινόμενη θέση και έχουν την ίδια με την κρινόμενη 
θέση ειδικότητα.» 

β. Το πρώτο εδάφιο της περίπτωσης Θβ4 του άρθρου 
4 του ν. 3754/2009 όπως αντικαταστάθηκε με την παρ.11 
του άρθρου 8 του ν. 3868/2010, αντικαθίσταται ως εξής: 
«Δύο Διευθυντές ιατρούς κλάδου Ε.Σ.Υ. που υπηρετούν 
σε Νοσοκομείο ή κέντρο υγείας της ίδιας με την κρι- 
νόμενη θέση Υγειονομικής Περιφέρειας και έχουν την 
ίδια με την κρινόμενη θέση ειδικότητα.» 

γ. Το πρώτο εδάφιο της περίπτωσης ΘΔ4 του άρθρου 
4 του ν. 3754/2009, όπως αντικαταστάθηκε με την παρ.12 
του άρθρου 8 του ν. 3868/2010, αντικαθίσταται ως εξής: 

«Δύο Συντονιστές Διευθυντές ιατρούς κλάδου Ε.Σ.Υ. 
που υπηρετούν σε Νοσοκομείο της ίδιας με την κρινό- 
μενη θέση Υγειονομικής Περιφέρειας και έχουν την ίδια 
με την κρινόμενη θέση ειδικότητα.» 

2. Στο άρθρο 43 του ν. 1759/1988 προστίθεται παρά¬ 
γραφος 7 ως εξής: 

«7. Αν εργαζόμενος στο Δημόσιο ή στον ευρύτερο 
δημόσιο τομέα, όπως αυτός προσδιορίζεται στην παρ.1 

του άρθρου 14 του ν. 2190/1994, αποβιώσει κατά ή και 
εξαιτίας της εκτελέσεως του υπηρεσιακού του καθή¬ 
κοντος, δύναται ένα μέλος της οικογένειάς του μέχρι 
πρώτο βαθμό εξ αίματος ή εξ αγχιστείας συγγένειας 
με αυτόν, που κατέχει θέση ιατρού κλάδου Ε.Σ.Υ., να 
μετατίθεται σε Νοσοκομεία, Κέντρα Υγείας, Πολυδύ¬ 
ναμα Περιφερειακά Ιατρεία και Περιφερειακά Ιατρεία 
της Επικράτειας, σε κενή οργανική θέση της ίδιας ειδι¬ 
κότητας, διατηρώντας το βαθμό του. Σε περίπτωση μη 
ύπαρξης κενής οργανικής θέσης, η μετάθεση γίνεται με 
μεταφορά της θέσης του.» 

3. Πιστοποιητικό εξειδίκευσης στην Κλινική Μικρο¬ 
βιολογία, όπως αυτή καθορίζεται στο π.δ. 386/1995, 
μπορούν να λάβουν, χωρίς εξετάσεις, κατόπιν θετικής 
εισήγησης της επιτροπής της παρ.1 III του άρθρου 3 του 
ίδιου προεδρικού διατάγματος όπως αυτή αντικαταστά- 
θηκε με το άρθρο 1 του π.δ. 161/2001, οι ιατροί κλάδου 
Ε.Σ.Υ οι οποίοι κατέχουν τίτλο ειδικότητας Ιατρικής Βι- 
οπαθολογίας (πρώην Μικροβιολογίας) και κατά τη δη¬ 
μοσίευση του παρόντος, έχουν συμπληρώσει υπηρεσία 
τουλάχιστον τεσσάρων (4) ετών στα Μικροβιολογικά 
τμήματα των Νοσοκομείων που έχουν αναγνωριστεί 
ως κέντρα κατάλληλα για εξειδίκευση στην Κλινική 
Μικροβιολογία με τις Υ7/Γ.Π. οικ.142116/2006 (Β' 1845), 
Υ7/Γ.Π. οικ.70078/2007 (Β' 922) και Υ7α/Γ.Π.οικ.88066/2008 
(Β' 1353) υπουργικές αποφάσεις. Για την εφαρμογή της 
διάταξης του άρθρου αυτού οι ενδιαφερόμενοι πρέπει 
να υποβάλουν σχετική αίτηση στο Υπουργείο Υγείας 
εντός αποκλειστικής προθεσμίας ενός (1) μηνάς από τη 
δημοσίευση του παρόντος. 

4. Στο τέλος της παρ. 2 του άρθρου 75 του ν. 2071/1992 
προστίθεται εδάφιο ως εξής: 

«Ιατροί Ε.Σ.Υ., πλην Συντονιστών Διευθυντών και Δι¬ 
ευθυντών που κατά τη δημοσίευση του παρόντος, είναι 
αποσπασμένοι σε Νοσοκομεία της ίδιας ή άλλης Υγει¬ 
ονομικής Περιφέρειας, μπορούν μετά από αίτησή τους 
και με απόφαση του Υπουργού Υγείας να μετατίθενται, 
διατηρώντας το βαθμό τους, σε κενή οργανική θέση 
της ίδιας ειδικότητας του Νοσοκομείου, στο οποίο είναι 
αποσπασμένοι.» 

Άρθρο 40 

Τροποποίηση του ν. 4238/2014 

1. α. Στον τίτλο του άρθρου 28 του ν. 4238/2014 μετά 
τις λέξεις «Μονάδες Πρωτοβάθμιας Φροντίδας» προστί¬ 
θεται η λέξη «Υγείας». 

β. Στην παρ.6 του άρθρου 35 του ν. 4025/2011, η 
οποία προστέθηκε με την παρ. 3 του άρθρου 28 του 
ν. 4238/2014 αντικαθίσταται η λέξη «άδειας» με τη λέξη 
«βεβαίωσης». 

2. Το άρθρο 31 του ν. 4238/2014 αντικαθίσταται ως 
εξής: 

«Άρθρο 31 

Μονάδες Ιαματικού Τουρισμού, 

Κέντρα Ιαματικού Τουρισμού - 
Θερμαλισμού και Κέντρα Θαλασσοθεραπείας 

α. Οι μονάδες ιαματικής θεραπείας, τα κέντρα ιαμα¬ 
τικού τουρισμού - θερμαλισμού και τα κέντρα θαλασ- 
σο-θεραπείας, όπως αυτά ορίζονται στο άρθρο 1 του 
ν. 3498/2006, δύναται να αναγνωρίζονται ως μονάδες 
παροχής υπηρεσιών πρωτοβάθμιας φροντίδας υγείας. 

β. Με κοινή απόφαση των Υπουργών Υγείας και Τουρι¬ 
σμού καθορίζονται οι όροι, οι προϋποθέσεις και η διαδι¬ 
κασία αναγνώρισης των μονάδων ιαματικής θεραπείας, 


των κέντρων ιαματικού τουρισμού - θερμαλισμού και 
των κέντρων θαλασσοθεραπείας ως μονάδων υπηρε¬ 
σιών πρωτοβάθμιας φροντίδας υγείας. 

γ. Με αποφάσεις του Υπουργού Υγείας αναγνωρίζο¬ 
νται οι μονάδες ιαματικής θεραπείας, τα κέντρα ιαμα¬ 
τικού τουρισμού και τα κέντρα θαλασσοθεραπείας ως 
μονάδες παροχής υπηρεσιών πρωτοβάθμιας φροντίδας 
υγείας, μετά την υποβολή σχετικής αίτησης στη Διεύ¬ 
θυνση Πρωτοβάθμιας Φροντίδας Υγείας του Υπουργείου 
Υγείας.» 

3. α. Καταργείται η παρ. 1 του άρθρου 55 του ν. 4238/2014 
και επανέρχεται σε ισχύ η παρ. 1 του άρθρου 32 του 
ν. 3868/2010. 

β. Απαλείφεται η παρ. 2 του άρθρου 55 του ν. 4238/2014, 
η οποία προστίθεται στο άρθρο 6 του ν. 4238/2014 ως 
παράγραφος 4, ως εξής: 

«Με βάση τις διατάξεις του άρθρου 5 περίπτωση δ' 
του ν. 3329/2005, οι Δ.Υ.ΠΕ. έχουν ως πόρους τους και 
δωρεές, οι οποίες αφορούν και στη μελέτη και την 
κατασκευή έργων.» 

γ. Η παρ. 3 του άρθρου 55 του ν. 4238/2014 αναριθ- 
μείται ως παράγραφος μόνη. 

4. Στο τέλος του άρθρου 26 του ν. 4238/2014 προστί¬ 
θεται εδάφιο ως εξής: 

«Μέχρι την έκδοση της ανωτέρω υπουργικής απόφα¬ 
σης, τα Συμβούλια των διατάξεων του άρθρου 4Θγ του 
ν. 3754/2009, εξακολουθούν να είναι αρμόδια για την 
εξέλιξη και μονιμοποίηση, σύμφωνα με τις διατάξεις του 
άρθρου 7 του ν. 3754/2009, των υπηρετούντων ιατρών 
κλάδου ΕΣΥ των Κέντρων Υγείας και των αποκεντρω¬ 
μένων μονάδων τους.» 

5. Στο τέλος του άρθρου 24 του ν. 4238/2014 προστί¬ 
θεται παράγραφος 3 ως εξής: 

«3. Μέχρι τη συγκρότηση των συμβουλίων της παρα¬ 
γράφου 2 του παρόντος, αρμόδια για τις κρίσεις θέσεων 
ιατρών κλάδου ΕΣΥ των Κέντρων Υγείας και των απο¬ 
κεντρωμένων μονάδων τους σε εκτέλεση δικαστικών 
αποφάσεων ή κατόπιν αναπομπής του Υπουργού Υγείας 
είναι τα Συμβούλια των διατάξεων του άρθρου 4 του 
ν. 3754/2009.» 

6. Στο τέλος της παρ. 2 του άρθρου 2 του ν. 4238/2014 
(Α' 38) προστίθεται εδάφιο ως εξής: 

«Επίσης, μεταφέρονται και εντάσσονται στην οργα¬ 
νωτική δομή των οικείων Δ.Υ.ΠΕ. και αποτελούν εφεξής 
αποκεντρωμένες οργανικές μονάδες τους τα Ειδικά 
Κέντρα Υγείας και τα Ειδικά Περιφερειακά Ιατρεία τα 
οποία έχουν συσταθεί ως αποκεντρωμένες μονάδες 
των Νοσοκομείων του ΕΣΥ.» 

Άρθρο 41 

Συμπλήρωση του άρθρου 35 του ν. 4025/2011 

Το τρίτο εδάφιο της παρ. 4 του άρθρου 35 του 
ν. 4025/2011 αντικαθίσταται ως εξής: 

«Αν παρέλθει άπρακτη η προθεσμία του ενός (1) μηνάς 
για θέματα που αναγράφονται στις παραγράφους 2 και 
5 του παρόντος άρθρου, αρμόδιος για την έκδοση των 
διαπιστωτικών πράξεων καθίσταται ο κατά τόπο οικείος 
Περιφερειάρχης.» 

Άρθρο 42 

Στελέχωση Εθνικού Οργανισμού Φαρμάκου 

Οι μόνιμοι υπάλληλοι και οι υπάλληλοι με σχέση ερ¬ 
γασίας ιδιωτικού δικαίου αορίστου χρόνου, των κλάδων/ 

ειδικοτήτων: ΠΕ Ιατρών, ΠΕ Φαρμακοποιών, ΠΕ Χημικών 
Μηχανικών, ΠΕ Χημικών Βιοχημικών, ΠΕ Βιολόγων, ΠΕ 
Κτηνιάτρων, ΠΕ Επιστήμης Υπολογιστών, ΠΕ Διοικητι¬ 
κού, ΠΕ Διοικητικού-Οικονομικού, ΠΕ Οικονομικού, ΠΕ 
Στατιστικών, ΠΕ Νομικής, ΠΕ Κοινωνικών Επιστημών, ΤΕ 
Πληροφορικής, ΤΕ Τεχνολόγων Εργαστηρίων, ΔΕ Παρα¬ 
σκευαστών, ΔΕ Χειριστών Η/Υ, ΔΕ Οδηγών, ΔΕ Τεχνικών, 
ΔΕ Διοικητικού, ΔΕ Τηλεφωνητών, ΥΕ Επιμελητών που 
υπηρετούν στο Υπουργείο Υγείας ή σε εποπτευόμε¬ 
νους από αυτό φορείς, αποσπώνται, μετατάσσονται ή 
μεταφέρονται σε κενή οργανική θέση ή σε περίπτωση 
μη ύπαρξης κενής οργανικής θέσης, σε συνιστώμενη 
προσωποπαγή θέση, κατηγορίας και ειδικότητας αντί¬ 
στοιχης με τα τυπικά προσόντα που κατέχουν, στον 
Εθνικό Οργανισμό Φαρμάκων, με απόφαση του Υπουρ¬ 
γού Υγείας, κατά παρέκκλιση των κείμενων διατάξεων, 
ύστερα από σχετική προκήρυξη που δημοσιεύει ο ΕΟΦ 
στην ιστοσελίδα του όπου θα καθορίζονται ειδικότερα 
ο αριθμός θέσεων, οι ειδικότητες, τα προσόντα και ο 
τρόπος επιλογής. Οι δαπάνες μισθοδοσίας του ως άνω 
μετατασσόμενου, αποσπώμενου ή μεταφερόμενου προ¬ 
σωπικού βαρύνουν τον προϋπολογισμό του ΕΟΦ και δεν 
επιβαρύνουν τον Κρατικό Προϋπολογισμό. 

Άρθρο 43 

Εθνικός Οργανισμός Μεταμοσχεύσεων (Ε.Ο.Μ.) 

1. Στο άρθρο 2 του ν. 3984/2011 μετά τη φράση «1. 
στις αυτομεταμοσχεύσεις,» προστίθεται μετά το κόμμα 
φράση ως ακολούθως: «πλην των αυτόλογων μεταμο¬ 
σχεύσεων αιμοποιητικών κυττάρων (μυελού των οστών) 
και αυστηρά για θεραπευτικούς λόγους.». 

2. Η παρ. 2 του άρθρου 6 του ν. 3984/2011 αντικαθί¬ 
σταται ως εξής: 

«2. Κάθε είδους δαπάνη για την αφαίρεση ενός ή πε¬ 
ρισσότερων οργάνων από ζώντα ή θανόντα δότη, τη 
συντήρηση, τη μεταφορά και τη μεταμόσχευσή τους, ή 
τη μεταφορά του λήπτη ή/ και του δότη σε περίπτωση 
ζώντα για μεταμόσχευση, βαρύνουν τον ασφαλιστικό 
οργανισμό του λήπτη ή του υποψήφιου λήπτη. Εάν αυ¬ 
τός είναι ανασφάλιστος, οι ανωτέρω δαπάνες καλύπτο¬ 
νται από ειδική πίστωση, που εγγράφεται κάθε έτος 
στον προϋπολογισμό του Υπουργείου Υγείας σε ειδικό 
κωδικό αριθμό.» 

3. Στις παραγράφους 3 και 4 του άρθρου 6 του ν. 
3984/2011 (Α' 150) προστίθεται στην πρώτη παράγραφο 
των άρθρων ακριβώς πριν την άνω και κάτω τελεία η 
λέξη «ιδίως». 

4. Η παρ. 3 του άρθρου 18 του ν. 3984/2011 αντικαθί¬ 
σταται ως εξής: 

«3. Συντονιστές Μεταμοσχεύσεων μπορεί να είναι 
πτυχιούχοι Ιατρικής ή κάτοχοι ισότιμου πτυχίου αλλο¬ 
δαπής, με ή χωρίς ειδικότητα, και ελλείψει αυτών νοση¬ 
λευτικής, και ελλείψει αυτών επισκεπτών/τριών υγείας, 
πτυχιούχοι τμημάτων, μαιευτικής, διοίκησης μονάδων 
υγείας, ιατρικών εργαστηρίων, κοινωνικής εργασίας και 
βοηθοί νοσηλευτών. Οι ανωτέρω λαμβάνουν πιστοποι¬ 
ητικό ειδικής εκπαίδευσης από τον Εθνικό Οργανισμό 
Μεταμοσχεύσεων (Ε.Ο.Μ.), στις δε περιπτώσεις των 
πτυχιούχων τμημάτων, διοίκησης μονάδων υγείας, ια¬ 
τρικών εργαστηρίων, κοινωνικής εργασίας και βοηθών 
νοσηλευτών, η εκπαίδευσή τους πρέπει να διαρκεί ένα 
(1) έτος περισσότερο από τους λοιπούς.» 

5. Στο άρθρο 26 του ν. 3984/2011 προστίθεται περί¬ 
πτωση δ' ως εξής: 


«δ) Από συμμετοχές σε ευρωπαϊκά ή διεθνή προγράμ¬ 
ματα χρηματοδότησης.» 

6. Στο τέλος της παρ. 3 του άρθρου 27 του ν. 3984/2011, 
ως ισχύει, μετά την τροποποίησή του με την παρ. 4 του 
άρθρου 34 του ν. 4052/2012, προστίθεται εδάφιο ως εξής: 

«Επιτρέπεται η απόσπαση από νοσοκομεία προ¬ 
σωπικού των κλάδων της παρ. 3 του άρθρου 18 του 
ν. 3984/2011 αποκλειστικά και μόνον για απασχόληση 
σε θέσεις Συντονιστών Μεταμόσχευσης, στο Τμήμα Συ¬ 
ντονισμού του Ε.Ο.Μ. για την κάλυψη της 24ωρης λει¬ 
τουργίας αυτού. Η απόσπαση διενεργείται με απόφαση 
του Υπουργού Υγείας, μετά από αίτηση του υπαλλήλου 
και σύμφωνη γνώμη του Δ.Σ. του Εθνικού Οργανισμού 
Μεταμοσχεύσεων και του φορέα που ανήκει οργανικά ο 
υπάλληλος, έχει διάρκεια έως τρία (3) έτη και δύναται να 
ανανεώνεται. Επιτρέπεται η μετακίνηση και τοποθέτηση 
υπαλλήλων μεταξύ των κατηγοριών των παραγράφων 
1 και 2 του παρόντος με απόφαση του Υπουργού Υγεί¬ 
ας, που εκδίδεται μετά από αίτηση του υπαλλήλου και 
σύμφωνη γνώμη του Δ.Σ. του Ε.Ο.Μ., και με μόνες προ¬ 
ϋποθέσεις ο υπάλληλος να καλύπτει τα προσόντα της 
θέσης για την οποία αιτείται τη μετακίνηση και να το 
επιτρέπουν οι υπηρεσιακές ανάγκες.» 

7. Στο άρθρο 27 του ν. 3984/2011, ως ισχύει μετά την 
τροποποίησή του με την παρ. 4 του άρθρου 34 του 
ν. 4052/2012, προστίθεται παράγραφος 8 ως εξής: 

«8. Καθήκοντα προϊσταμένου της Διεύθυνσης του 
Ε.Ο.Μ. ασκεί μόνιμος ή αποσπασμένος υπάλληλος, ΠΕ 
Διοικητικού ή ΠΕ Οικονομικού ή ελλείψει αυτών ΠΕ, με 
πενταετή προϋπηρεσία σε δημόσιο ή ιδιωτικό τομέα, 
γνώστης τουλάχιστον μίας ξένης γλώσσας, μεταπτυ¬ 
χιακές σπουδές ή κατηγορίας ΠΕ απόφοιτος της Σχο¬ 
λής Δημόσιας Διοίκησης με πενταετή προϋπηρεσία σε 
δημόσιο ή ιδιωτικό τομέα και με διετή τουλάχιστον 
ενασχόληση με το αντικείμενο των μεταμοσχεύσεων, 
ο οποίος διορίζεται με απόφαση του Υπουργού Υγείας, 
μετά από πρόταση του Δ.Σ του Ε.Ο.Μ.. Στην περίπτωση 
απόσπασης όταν ο υπάλληλος αυτός επιστρέφει στην 
υπηρεσία του, η θητεία του ως προϊστάμενος Διεύθυν¬ 
σης του Ε.Ο.Μ. υπολογίζεται ως προϋπηρεσία σε θέση 
προϊσταμένου Διεύθυνσης.» 

Άρθρο 44 

Τοποθέτηση Επικουρικών Ιατρών σε Ειδικές Μονάδες 

Ειδικά, για την τοποθέτηση επικουρικών ιατρών σε 
Μονάδες Εντατικής Θεραπείας, Μονάδες Εντατικής Νο¬ 
σηλείας Νεογνών, Μονάδες Μεταμόσχευσης και Μονά¬ 
δες Εφαρμογής Ιστών, προηγούνται ιατροί, οι οποίοι 
διαθέτουν βεβαίωση εξειδίκευσης στις ανωτέρω μονά¬ 
δες και ελλείψει αυτών όσοι διαθέτουν αποδεδειγμένη 
εμπειρία σε αυτές. 

Για την απόδειξη της εμπειρίας απαιτείται προσκόμιση 
βεβαίωσης προϋπηρεσίας ως ειδικευμένος ιατρός στις 
προαναφερόμενες μονάδες. Η βεβαίωση προϋπηρεσίας 
χορηγείται από το ΝοσηλευτικόΊδρυμα όπου υπηρέτη¬ 
σε ο ιατρός. Σε περίπτωση εκδήλωσης ενδιαφέροντος, 
περισσότερων του ενός για συγκεκριμένη θέση, η με¬ 
ταξύ τους προτεραιότητα καθορίζεται από το χρόνο 
κατάθεσης της αίτησής τους. 

Άρθρο 45 

Ολοήμερη λειτουργία νοσοκομείων 

Στο άρθρο 9 του ν. 2889/2001, όπως αυτό έχει αντικα- 
τασταθεί με το άρθρο 1 του ν. 3868/2010, προστίθεται 
παράγραφος 10 ως ακολούθως: 

«10. Σε νοσοκομεία του Ε.Σ.Υ., διενεργούνται χει¬ 
ρουργικές επεμβάσεις ή άλλες επεμβατικές πράξεις 
που απαιτούν παραμονή στο νοσοκομείο πέραν της 
ημερήσιας νοσηλείας, κατά την ολοήμερη λειτουργία 
των νοσοκομείων. Με απόφαση του Υπουργού Υγείας 
μετά από γνώμη του ΚΕΣΥ και του Πανελληνίου Ιατρι¬ 
κού Συλλόγου (Π.Ι.Σ.) καθορίζονται οι ειδικότεροι όροι 
και οι προϋποθέσεις υπό τις οποίες εντάσσονται τα 
νοσοκομεία, που ανήκουν στο Ε.Σ.Υ., στην ολοήμερη 
νοσηλεία κατά τα ανωτέρω, όπως και οι όροι και οι 
προϋποθέσεις για τη συμμετοχή του προσωπικού στην 
ολοήμερη λειτουργία και η αμοιβή αυτού, οι δικαιούχοι 
των επεμβάσεων, το είδος των ιατρικών πράξεων και 
το κόστος αυτών, καθώς και κάθε άλλο σχετικό θέμα.» 

Άρθρο 46 

Συστέγαση στην Πρωτοβάθμια 
Φροντίδα Υγείας (Π.Φ.Υ.) 

Αντικαθίσταται το άρθρο 1 του ν. 4208/2013 ως εξής: 

«1. Ιδιωτικοί φορείς παροχής υπηρεσιών Πρωτοβάθμιας 
Φροντίδας Υγείας, όπως ιατρεία, οδοντιατρεία, πολύία- 
τρεία δύνανται να συστεγάζονται, χωρίς να απαιτείται 
η ύπαρξη εταιρικής σχέσης μεταξύ τους, με εργαστήρια 
αισθητικής, μονάδες αδυνατίσματος και διαιτολογικές 
μονάδες, γραφεία διαιτολογικά, λογοθεραπευτών, ερ- 
γοθεραπευτών, ψυχολόγων, τηρουμένων των όρων και 
προϋποθέσεων που διέπουν τη λειτουργία του εκάστοτε 
φορέα ή κατηγορίας, με βάση την ισχύουσα νομοθεσία. 

2. Αποκλείονται της συστέγασης: 

α. τα διαγνωστικά εργαστήρια, τα οδοντοτεχνικό ερ¬ 
γαστήρια και οι μονάδες χρόνιας αιμοκάθαρσης, εκτός 
των νοσοκομείων και κλινικών και 

β. τα εργαστήρια φυσικοθεραπείας, φυσικής ιατρι¬ 
κής και αποκατάστασης μεταξύ τους αλλά και με τους 
λοιπούς ιδιωτικούς φορείς παροχής υπηρεσιών Πρω¬ 
τοβάθμιας Φροντίδας Υγείας, όταν παρέχουν συναφείς 
υπηρεσίες φροντίδας υγείας του ασθενή, 

γ. οι λοιποί ιδιωτικοί φορείς παροχής υπηρεσιών Πρω¬ 
τοβάθμιας Φροντίδας Υγείας μεταξύ τους, όταν παρέ¬ 
χουν συναφείς υπηρεσίες φροντίδας υγείας του ασθενή. 

3. Χορηγείται χωριστή βεβαίωση λειτουργίας από την 
καθ’ ύλην και κατά τόπον αρμόδια αρχή ή υπηρεσία για 
καθέναν από τους συστεγαζόμενους φορείς, εργαστή¬ 
ρια, γραφεία, καταστήματα, τηρουμένων των τεχνικών 
προδιαγραφών, πολεοδομικών διατάξεων, κτιριακών 
κανονισμών, όρων και προϋποθέσεων. 

Με αποφάσεις του Υπουργού Υγείας καθορίζεται ο 
ελάχιστος χώρος αναμονής στις περιπτώσεις συστέγα¬ 
σης της παρούσας νομοθετικής διάταξης, κάθε τεχνική, 
τεχνολογική, κτιριακή λεπτομέρεια, μετρικά στοιχεία, 
καθώς και κάθε άλλη αναγκαία λεπτομέρεια που αφορά 
στους βοηθητικούς χώρους.» 

Άρθρο 47 

Παρατηρητήριο Τιμών 

Στο τέλος της παρ. 28 του άρθρου 66 του ν. 3984/2011, 
όπως τροποποιήθηκε και ισχύει σήμερα, προστίθεται 
εδάφιο ως εξής: 

«Σε περίπτωση που για είδη των προηγουμένων εδα¬ 
φίων δεν υπάρχουν στο Παρατηρητήριο Τιμών του 
άρθρου 24 του ν. 3846/2010 καταχωρημένες τιμές, οι 
δαπάνες που απαιτούνται για την εξόφληση των σχετι¬ 
κών υποχρεώσεων που απορρέουν από τις προμήθειες 


αυτές θεωρούνται νόμιμες εφόσον οι τιμές τους δεν 
υπερβαίνουν τις συμβατικές τιμές που είχε συμφωνήσει 
ο φορέας με την τελευταία συναφθείσα σύμβαση για 
τα ίδια είδη.» 

Άρθρο 48 

Επιστημονικά Συμβούλια Νοσοκομείων 

1. Η περίπτωση στ' της παρ.1 του άρθρου 9 του ν. 
3329/2005, όπως τροποποιήθηκε με το άρθρο 8 παρ. 15, 
του ν. 3868/2010, αντικαθίσταται ως εξής: 

«στ)Έναν επιστήμονα της Ιατρικής Υπηρεσίας, μη ια¬ 
τρό, κατηγορίας ΠΕ και έναν επιστήμονα της Ιατρικής 
Υπηρεσίας, μη ιατρό, κατηγορίας ΤΕ, με βαθμό τουλά¬ 
χιστον Γ' που εκλέγονται από όλους τους μη ιατρούς 
υπαλλήλους, κατηγορίας ΠΕ και ΤΕ αντίστοιχα, που 
υπάγονται στην Ιατρική Υπηρεσία». 

2. Η περίπτωση η' της παρ. 1 του άρθρου 9 του ν. 
3329/2005, όπως τροποποιήθηκε με την παρ. 15 του 
άρθρου 8 του ν. 3868/2010, αντικαθίσταται ως εξής: 

«η) Έναν Νοσηλευτή ΠΕ με βαθμό τουλάχιστον Γ', και 
ελλείψει αυτού έναν Νοσηλευτή ΤΕ ή μαία ή επισκέπτρια 
υγείας με βαθμό τουλάχιστον Γ', που εκλέγεται από 
όλους τους νοσηλευτές και μαίες του Νοσοκομείου, με 
τον αναπληρωτή του.» 

Άρθρο 49 

Μετακίνηση προσωπικού Υ.Πε. 

Στο άρθρο 24 του ν. 3599/2007, όπως τροποποιήθηκε 
και ισχύει, μετά το εδάφιο 4 προστίθενται δύο εδάφια 
ως εξής: ^ 

«Με απόφαση του Διοικητή της οικείας Υγειονομικής 
Περιφέρειας (Υ.Πε.), δύνανται να ανανεωθούν οι τρί¬ 
μηνες μετακινήσεις πάσης φύσεως προσωπικού, του 
προηγουμένου εδαφίου, έως τις 30.9.2014. Η ανανέωση 
μπορεί να αφορά και νοσοκομεία της ιδίας Περιφερει¬ 
ακής ενότητας.» 

Άρθρο 50 

Συμπλήρωση του άρθρου 98 του ν. 4182/2013 
«Σειρές προτεραιότητας ειδικευόμενων» 

Στο τέλος του άρθρου 98 του ν. 4182/2013 προστίθεται 
εδάφιο ως εξής: 

«Με απόφαση του Υπουργού Υγείας δύναται να ορί¬ 
ζονται τα νοσοκομεία του Ε.Σ.Υ., ύστερα από γνώμη του 
ΚΕ.Σ.Υ., στα οποία θα τηρείται ξεχωριστή σειρά προ¬ 
τεραιότητας για ειδίκευση κατά οργανική μονάδα της 
έδρας τους και της ή των αποκεντρωμένων οργανικών 
μονάδων αυτών.» 

Άρθρο 51 

Το τελευταίο εδάφιο της παρ. 3 του άρθρου δεύτερου 
του ν. 4163/2013 αντικαθίσταται ως ακολούθως: 

«Η κατά τα ανωτέρω εκκαθάριση των δαπανών πρέπει 
να έχει ολοκληρωθεί μέχρι την 31η Δεκεμβρίου 2014.» 

Άρθρο 52 

Παράταση συμβάσεων θεραπευτών ιατρών 
του ΕΟΠΥΥ 

Το εδάφιο η' της παρ. 12 του άρθρου 28 του ν. 3918/2011 
τροποποιείται ως ακολούθως: 

«Οι συμβάσεις θεραπευτών ιατρών με τον ΕΟΠΥΥ, οι 
οποίες λήγουν στις 30.6.2014 παρατείνονται μέχρι και 
τις 30.9.2014.» 

Άρθρο 53 

Ρυθμίσεις θεμάτων φορολογίας 
εισοδήματος και κεφαλαίου 


Παραγγέλλομε τη δημοσίευση του παρόντος στην 
Εφημερίδα της Κυβερνήσεως και την εκτέλεσή του ως 
νόμου του Κράτους. 


1. Στο τέλος της παρ. 10 του άρθρου 9 του ν. 2238/1994, 
όπως ισχύει, προστίθενται νέα εδάφια ως εξής: 

«Εξαιρετικά για το φόρο που αναλογεί, σύμφωνα με 
το εδάφιο 1, στο οικονομικό έτος 2014, η πρώτη δόση 
καταβάλλεται έως την 31η Ιουλίου 2014. Αν το συνολικό 
ποσό της οφειλής, κατά το ίδιο οικονομικό έτος, σύμ¬ 
φωνα με όσα ορίζονται στο εδάφιο 4, είναι μέχρι το 
ποσό των τριακοσίων (300) ευρώ, αυτό καταβάλλεται 
έως την 29η Αυγούστου 2014.» 

2. Η περίπτωση β' της παρ. 3 του άρθρου 23 του 
ν. 3427/2005 αντικαθίσταται ως εξής: 

«β. Ειδικότερα οι δηλώσεις στοιχείων ακινήτων έτους 
2014, που υποβάλλονται προκειμένου να απεικονισθεί η 
περιουσιακή κατάσταση της 1ης Ιανουάριου 2014, υπο¬ 
βάλλονται εμπρόθεσμα μέχρι και τη 14η Ιουλίου 2014.» 

Άρθρο 54 

Στην περίπτωση που η θέση επικουρικού ιατρού προ¬ 
κηρυχθεί και καλυφθεί, η θητεία του υπηρετούντος επι¬ 
κουρικού ιατρού παρατείνεται υποχρεωτικά μέχρι την 
κάλυψη της θέσης από τον επικουρικό ιατρό που διο¬ 
ρίζεται, για χρονικό διάστημα όμως που δεν υπερβαίνει 
τους έξι (6) μήνες. 

Άρθρο 55 
Έναρξη ισχύος 

Η ισχύς του παρόντος νόμου αρχίζει από τη δημο¬ 
σίευσή του στην Εφημερίδα της Κυβερνήσεως, εκτός 
εάν ορίζεται διαφορετικά στις επιμέρους διατάξεις του. 


Αθήνα, 8 Ιουλίου 2014 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 


ΟΙ ΥΠΟΥΡΓΟΙ 


ΑΝΑΠΛΗΡΩΤΗΣ ΥΠΟΥΡΓΟΣ ΟΙΚΟΝΟΜΙΚΩΝ 

ΧΡΗΣΤΟΣ ΣΤΑΪΚΟΥΡΑΣ 


ΟΙΚΟΝΟΜΙΚΩΝ 

ΓΚΙΚΑΣ ΧΑΡΔΟΥΒΕΛΗΣ 

ΕΣΩΤΕΡΙΚΩΝ 

ΑΡΓΥΡΗΣ ΝΤΙΝΟΠΟΥΛΟΣ 

ΠΑΙΔΕΙΑΣ 

ΚΑΙ ΘΡΗΣΚΕΥΜΑΤΩΝ 

ΑΝΔΡΕΑΣ ΛΟΒΕΡΔΟΣ 

ΥΓΕΙΑΣ 

ΜΑΥΡΟΥΔΗΣ ΒΟΡΙΔΗΣ 

ΠΕΡΙΒΑΛΛΟΝΤΟΣ, ΕΝΕΡΓΕΙΑΣ 
ΚΑΙ ΚΛΙΜΑΤΙΚΗΣ ΑΛΛΑΓΗΣ 

ΙΩΑΝΝΗΣ ΜΑΝΙΑΤΗΣ 


ΑΝΑΠΤΥΞΗΣ 

ΚΑΙ ΑΝΤΑΓΩΝΙΣΤΙΚΟΤΗΤΑΣ 

ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ 

ΔΙΟΙΚΗΤΙΚΗΣ ΜΕΤΑΡΡΥΘΜΙΣΗΣ 
ΚΑΙ ΗΛΕΚΤΡΟΝΙΚΗΣ ΔΙΑΚΥΒΕΡΝΗΣΗΣ 

ΚΥΡΙΑΚΟΣ ΜΗΤΣΟΤΑΚΗΣ 

ΕΡΓΑΣΙΑΣ, ΚΟΙΝΩΝΙΚΗΣ 
ΑΣΦΑΛΙΣΗΣ ΚΑΙ ΠΡΟΝΟΙΑΣ 

ΙΩΑΝΝΗΣ ΒΡΟΥΤΣΗΣ 

ΤΟΥΡΙΣΜΟΥ 

ΟΛΓΑ ΚΕΦΑΛΟΓΙΑΝΝΗ 


Θεωρήθηκε και τέθηκε η Μεγάλη Σφραγίδα του Κρά¬ 
τους. 

Αθήνα, 11 Ιουλίου 2014 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

ΧΑΡΑΛΑΜΠΟΣ ΑΘΑΝΑΣΙΟΥ 

ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ 


Σε έντυπη υοοοή: 

• Για τα Φ.Ε.Κ. από 1 έως 16 σελίδες σε 1 € προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε μορφή ΡΥΡ/ΟΡ: 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε.-Ε.Π.Ε. 

- 

- 

100 € 


• Η τιμή πώλησης μεμονωμένων Φ.Ε.Κ. σε μορφή σά-Γοπι από εκείνα που διατίθενται σε ψηφιακή μορφή και μέχρι 100 σελίδες, σε 5 € 
προσαυξανόμενη κατά 1 € ανά 50 σελίδες. 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορψή 

Δ' 

160 € 

Α.Α.Π. 

160 € 

Ε.Β.Ι. 

65 € 

Α.Ε.Δ. 

10 € 


Τεύχος 

Έντυπη μορφή 

Α.Ε.-Ε.Π.Ε. 

2.250 € 

Δ.Δ.Σ. 

225 € 

Α.Σ.Ε.Π. 

70 € 

Ο.Π.Κ. 

- 


Τεύχος 

Έντυπη μορφή 

Α' 

225 € 

Β' 

320 € 

Γ' 

65 € 

Υ.Ο.Δ.Δ. 

65 € 


• Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά 
τα ταχυδρομικά έξοδα. 


• ΗκαταβολήγίνεταισεόλεςτιςΔημόσιεςΟικονομικέςΥπηρεσίες(Δ.Ο.Υ.).Τοπρωτότυποδιπλότυπο(έγγραφοαριθμ.πρωτ.9067/28.2.2005 
2η Υπηρεσία Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται 
στο Εθνικό Τυπογραφείο (Καποδιστρίου 34, Τ.Κ. 104 32 Αθήνα). 

• Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά 
και θα επιστρέφονται. 

• Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της'Ενωσης Ιδιοκτητών Ημερησίου Τύπου 
Αθηνών και Επαρχίας, οι τηλεοπτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά όργανα και οι τρι¬ 
τοβάθμιες επαγγελματικές ενώσεις δικαιούνται έκπτωσης πενήντα τοις εκατό (50%) επί της ετήσιας συνδρομής. 

• Το ποσό υπέρ ΤΑ.Π.Ε.Τ. (5% επί του ποσού συνδρομής), καταβάλλεται ολόκληρο (Κ.Α.Ε. 3512) και υπολογίζεται πριν την έκ¬ 
πτωση. 

• Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρίζονται στα Φ.Ε.Κ. στο τηλ.: 210 5279000. 
Φωτοαντίγραφα παλαιών Φ.Ε.Κ.: τηλ.: 210 8220885. 

Τα φύλλα όλων των τευχών της Εφημερίδας της Κυβερνήσεως διατίθενται δωρεάν σε ηλεκτρονική μορφή 
από την ιστοσελίδα του Εθνικού Τυπογραφείου (νννννν.βΐ. 91 ·) 


Ηλεκτρονική Διεύθυνση: ήίίρ://νννννν.βί. 9 Γ - β-πταϊΙ: ννσβιτΐ33ίβι·.βί@βί.9ΐ· 


ΟΙ ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ ΛΕΙΤΟΥΡΓΟΥΝ ΚΑΘΗΜΕΡΙΝΑ ΑΠΟ 08=00 ΜΕΧΡΙ 13=30 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

ΚΑΠΟΔΙΣΤΡΙΟΥ 34 * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 

